NGC 4283 — Vikipediya\nKoordinat: 12s 20d 20,6sn; +29º 18' 12″\nNGC 4283, Yeni Baş Kataloqda qeydə alınmış qalaktikadır. Göy üzündə Veronikanın Saçları bürcü istiqamətində yerləşir. E0 tipli qalaktikadır. İngilis astronomu Uilyam Herşel tərəfindən 1785-ci ildə 47.5 sm (18.7 düymə) ölçülü reflektor vasitəsilə kəşf edilmişdir.\nPGC 39800 • UGC 7390 • MCG 5-29-63 • CGCG 158-80\n12s 20d 20.6san\n+29° 18′ 12″\nWikiSky-da NGC 4283: DSS2, SDSS, GALEX, IRAS, Hidrogen α, X-Ray, Astrofoto, Göy xəritəsi, Məqalələr və şəkillər\nMənbə — "https://az.wikipedia.org/w/index.php?title=NGC_4283&oldid=6122040"


Yol infrastrukturu sahəsində mühüm layihələr icra olunur | Xalq Qəzeti\n21.08.2017 09:28 | Oxunma sayı: 625\nSon illərdə ölkəmizin sosial-iqtisadi inkişafını şərtləndirən mühüm amillərdən sayılan yol infrastrukturu sahəsində köklü dəyişikliklər baş verib, mühüm layihələr həyata keçirilib, yeni yollar, körpülər salınıb. Bir sözlə, yol infrastrukturunun inkişafı dövlətin əsas prioritetlərindən birinə çevrilib.\nAzərbaycanda yol infrastrukturunun yenilənməsi Prezident İlham Əliyevin diqqətdə saxladığı əsas məsələlərdən biridir. Respublikamızın tranzit yükdaşımaları üçün əlverişli coğrafi mövqedə yerləşməsi şərq-qərb, xüsusən də şimal-cənub istiqamətlərində avtomobil yollarının yenidən qurulmasının əhəmiyyətini artırır. İran sərhədinə qədər inşa olunan avtomobil yolu iki ölkə arasında əlaqələrin möhkəmləndirilməsi baxımından mühüm önəm daşıyır.\nÜmumiyyətlə, insanların rahat və maneəsiz şəkildə gediş-gəlişini təmin etmək, yükdaşımaları asanlaşdırmaq məqsədilə təkcə ötən il ərzində yol infrastrukturunun yenidən qurulması ilə bağlı ölkə Prezidenti tərəfindən 48 sərəncam imzalanıb. Bu sərəncamlarla nəzərdə tutulan layihələrin icrası 2 milyon əhalinin yaşadığı 356 yaşayış məntəqəsini birləşdirən 900 kilometr avtomobil yolunu əhatə edib.\nHazırda Bakı-Şamaxı-Yevlax avtomobil yolunun 13,3-107 kilometrlik Muğanlı-Yevlax hissəsinin dörd zolağa genişləndirilməsi layihəsi üzrə işlər görülür. Sözügedən layihənin icrası bir neçə mərhələdə həyata keçirilir. Cari il yolun Müşviqabad qəsəbəsinin ərazisindən keçən 13,3-15,1 kilometrlik hissəsinin, 29,6 kilometrlik Müşfiqabad-Cəngi, 44,6-67,5 kilometrlik Cəngi-Qobustan və 67,5-91-ci kilometrarası Qobustan-Bədəlli hissələrinin tikintisi başa çatdırılacaq. Bakı-Şamaxı-Yevlax avtomobil yolunun mürəkkəb relyefə malik olan 30 kilometrlik Ağsu aşırımı hissəsinin isə sürüşmə və seysmik zona olduğu üçün ayrıca layihə kimi həyata keçirilməsi nəzərdə tutulub.\nGəncə regionunda 4 körpünün tikintisi xarici investisiya hesabına həyata keçirilir. Asiya İnkişaf Bankı ilə bağlanan kredit sazişinə əsasən, reallaşdırılan layihə çərçivəsində Ağstafa rayonu ərazisində Ağstafa-Poylu-Gürcüstan Respublikası dövlət sərhədi avtomobil yolunda 3, yerli əhəmiyyətli Poylu-Düzqışlaq-Qazax avtomobil yolunda isə 1 körpü inşa olunur. Layihənin bu ilin sentyabr ayında başa çatdırılması nəzərdə tutulub.\nAvropa Yenidənqurma və İnkişaf Bankı ilə imzalanan borc sazişi əsasında 154,4 kilometr Mingəçevir-stansiya Mingəçevir-Bəhrəmtəpə avtomobil yolunun yenidən qurulması layihəsi həyata keçirilir. Tikinti işlərinin ilk mərhələsi çərçivəsində yenidən qurulan 16,45 kilometrlik Mingəçevir-stansiya Mingəçevir hissəsi artıq istifadəyə verilib. Yolun Qarağacı-Bəhrəmtəpə (26-137,9 kilometr) və 26 kilometrlik Aran-Qarağacı hissələrinin tikintisinin gələn il istifadəyə veriləcəyi nəzərdə tutulub.\nŞimal-Cənub avtonəqliyyat dəhlizi son illər həyata keçirilən mühüm beynəlxalq əhəmiyyətli infrastruktur layihələrindəndir. Bu sırada Ələt-Astara-İran İslam Respublikası ilə dövlət sərhədi avtomobil yolu layihəsi xüsusi önəm daşıyır. Dünya Bankı və Asiya İnkişaf Bankının kreditləri hesabına maliyyələşdirilən Ələt-Astara-İran İslam Respublikası ilə dövlət sərhədi avtomobil yolunun 54,4 kilometr hissəsinin tikintisi, Salyan şəhərində Kür çayı və Lənkərançay üzərindəki körpülərin inşası da artıq tamamlanmaq üzrədir. Yolun 149,5 kilometr hissəsinin tikintisi isə bu il başa çatdırılacaq.\nBakıda nəqliyyat sisteminin təkmilləşdirilməsi üzrə tədbirlər planının, paytaxt qəsəbələrinin sosial-iqtisadi inkişafının sürətləndirilməsinə dair Dövlət Proqramının icrası istiqamətində də mühüm tədbirlər reallaşdırılır. Ötən il Bakı şəhərinin Binəqədi, Nizami, Yasamal, Xətai, Nərimanov, Nəsimi, Xəzər, Sabunçu, Suraxanı, Qaradağ və Səbail rayonlarında 48 prospekt və küçə yenidən qurulub və təmir olunub, həmçinin 4 piyada keçidi tikilib, 1-i təmir edilib. Bundan əlavə, il ərzində Bakı şəhərinin bütün inzibati rayonları üzrə 289,6 min kvadratmetr sahədə cari təmir işləri yerinə yetirilib.\nPaytaxtda yol infrastrukturunun yenidən qurulması istiqamətində işlər cari ilin ilk yarısında da uğurla davam etdirilib. “Sovetski” layihəsi çərçivəsində ümumi uzunluğu 7,1 kilometr, asfalt-beton örtüyünün sahəsi 87,6 min kvadratmetr təşkil edən Nəriman Nərimanov prospekti, Abdulla Şaiq, Balababa Məcidov, Mirzağa Əliyev və Füzuli küçələrinin yenidən qurulması yekunlaşdırılıb. Sözügedən dövrdə Prezident İlham Əliyevin iştirakı ilə tikintisi başa çatdırılan bu cür obyektlərdən 7 avtomobil yolu və bir körpünün açılış mərasimi keçirilib.\nDövlət başçısının kəndlərarası avtomobil yollarının tikintisi ilə əlaqədar imzaladığı sərəncamlara əsasən, hazırda respublikanın 36 rayonunda 40 kəndlərarası avtomobil yolu və bir körpünün, Bakı şəhərində isə 10 qəsəbələrarası avtomobil yolu layihəsi üzrə tikinti və yenidənqurma işləri həyata keçirilir. Bu layihələrin həyata keçirilməsi 1,5 milyon əhalinin yaşadığı 466 yaşayış məntəqəsini əhatə edir, onların rahat avtomobil yollarından istifadə etməsinə, yük və sərnişin daşımasının asanlaşmasına, ən əsası isə kənd təsərrüfatı və turizmin inkişafına müsbət təsir göstərir.\nAzərbaycanda yol infrastrukturunun inkişafı bu gün ölkənin əsas prioritetlərindən birinə çevrilib. Prezident İlham Əliyevin həyata keçirdiyi siyasət sayəsində qazanılan uğurların sırasında bu sahənin inkişafı xüsusi yer tutur. Ona görə də yol təsərrüfatına göstərilən yüksək qayğı sözügedən sahədə daha böyük uğurların əldə olunmasına zəmin yaradır.


Azərbaycanın müxalifət partiyası referendumla bağlı təşviqat qrupu təsis edib\nSiyasət 19 Yanvar 2009 14:07 (UTC+04:00)\nAzərbaycan, Bakı, 19 yanvar / Trend , müxbir A.Hüseynbala/ Azərbaycanın müxalif Milli İstiqlal partiyasının referendumla bağlı yaratdığı təşviqat qrupu təsis olunub.\n"Yanvarın 17-də ilkin təşəbbüs qruplarının iclasları başa çatıb. Bu gün isə "Milli İstiqlal" təşviqat qrupunun təsis yığıncağı keçirilib", - bazar ertəsi Trend -a Azərbaycan Milli İstiqlal Partiyasının (AMİP) mətbuat və təbliğat katibi Əli Orucov bildirib.\nTrend -un arayışı: Azərbaycanın hakim partiyası "Yeni Azərbaycan", müxalif Müsavat Partiyası "Respublikaçılar" referendum üzrə təşəbbüs qrupları yaradıblar. YAP-ın təşəbbüs qrupu yanvarın 14-də imza vərəqələrini qeydə alınmaq üçün Mərkəzi Seçki Komissiyasına təqdim edib.\nBundan əlavə, "Azadlıq" blokuna daxil olan Xalq Cəbhəsi, Milli Birlik Hərəkatı, Vətəndaş və İnkişaf partiyaları, o cümlədən "Azərbaycan Naminə" İctimai Birlik, Demokrat Partiyası və bir sıra qeyri-hökumət təşkilatları "Qarabağ və Respublika Uğrunda Vətəndaş Hərəkatı", Klassik Xalq Cəbhəsi, Azadlıq, Milli Demokrat, Böyük Azərbaycan və Xalq patiyalarının təmsil olunduğu Demokratiya Uğrunda İttifaq "Azərbaycan Xalq Cümhuriyyəti", Azərbaycan Milli İstiqlal Partiyası isə "Milli İstiqlal" təşəbbüs qrupunun yaradılması barədə qərar verib.\nHakim partiyanın icra katibinin müavini Mübariz Qurbanlı daha öncə Trend -a bildirib ki, müxalifət partiyalarının referendum əleyhinə yaratdıqları təşəbbüs qrupları effektsiz olacaq.\nAzərbaycan parlamenti ötən ayın sonunda keçirilən iclasında Konstitusiyaya əlavələr və dəyişikliklər edilməsi ilə bağlı referendumun martın 18-də keçirilməsi barədə qərar qəbul edib.\nKonstitusiyanın 29-cu maddəsinə dəyişiklik edilməsinə dair referendumun keçirilməsi barədə qərar verilib.\nAzərbaycan Respublikası Konstitusiyasının mətninə dəyişikliklər yalnız referendum vasitəsilə daxil edilə bilər (maddə 152). AR Konstitusiyasının mətninə dəyişikliklər Milli Məclis və ya prezident tərəfindən təklif edilirsə, o zaman təklif edilən dəyişikliklər üzrə əvvəlcədən AR Konstitusiya Məhkəməsinin qərarı alınmalıdır (maddə 153).\nOrucovun sözlərinə görə, təşviqat qrupunun qeydiyyata alınması üçün sənədlər Mərkəzi Seçki Komissiyasına iki gün ərzində təqdim ediləcək.\nAMİP 1992-ci ildə yaradılan və Azərbaycanda ilk dövlət qeydiyyatına alınan partiyadır. Etibar Məmmədov 2004-cü ilin sonunda partiyanın sədrliyindən istefa verdikdən sonra partiya daxilində parçalanma baş verib. Ondan sonra AMİP-in sədri olan Əli Quliyevə qarşı partiya daxilində anrazılıq yarandığı zaman partiya üzvlərinin bir qismi AMİP-dən gediblər.\nEtibar Məmmədov hazırda Beynəlxalq Demokrat İttifaqının (BDİ) sədr müavinidir.


Azərbaycanda kişi qardaşı oğlu ilə birlikdə qadının evinə girdi və...ŞOK TƏFƏRRÜAT\nUcar rayonunda quldurluq etməkdə təqsirli bilinən Rəcəb Hüseynov və Anar Hüseynovun cinayət işi üzrə məhkəmə prosesi başlayıb.\nSonxeber.az teleqraf.com-a istinadən xəbər verir ki, Şəki Ağır Cinayətlər Məhkəməsində hakim Camal Ramazanovun sədrliyi ilə baş tutan prosesdə təqsirləndirilən şəxslərin anket məlumatları dəqiqləşdirilib.\nİttihama görə, bu ilin martın 17-də, səhər saatlarında Ucar rayonun Müsüslü kənd sakini Zeynəb Əliyevanın evinə iki nəfər maskalı şəxs basqın edib.\nHəmin şəxslər evdə tək olan Zeynəb Əliyevanı şərflə əl-ayağını bağlayıblar, onun 1000 manat dəyərində qızıl-zinət əşyaları və 41 manat pulunu götürərək evi tərk ediblər.\nZərərçəkmiş baş verən quldurluq hadisəsi ilə bağlı Ucar rayon polis şöbəsinə ərizə ilə müraciət edib.\nPolis əməkdaşlarının keçirdikləri zəruri əməliyyat-axtarış tədbirləri nəticəsində zərərçəkənin həmkəndliləri Rəcəb Hüseynov və onun qardaşı oğlu Anar Hüseynov tutularaq istintaqa təhvil veriliblər.\nİlkin dindirmə zamanı hər iki saxlanılan şəxs çirkin əməllərini etiraf edib və hadisə yerində istifadə olunan şərf maddi sübut kimi götürülüb.\nİstintaq orqanı tərəfindən Rəcəb Hüseynov və Anar Hüseynovun barəsində Cinayət Məcəlləsinin 181.2.3-cü (yaşayış sahəsinə, habelə binaya, anbara və ya başqa saxlanc yerlərinə qanunsuz olaraq girməklə quldurluq törətmək) və 181.2.1-ci (qabaqcadan əlbir olan bir qrup şəxs tərəfindən quldurluq törətmək) maddələri ilə ittiham elan edilib.\nKriminal Baxılıb: 864 Tarix: 12 iyul 2018\nBakıdakı məşhur oteldə turistin başına iş gəldi


Trump keçmiş müşavirinin ‘təmizə çıxdığını’ deyir\n2021, 30 İyul, Cümə, Bakı vaxtı 06:32\nABŞ Prezidenti Donald Trump ölkənin hüquq-mühafizə agentlərinə qarşı yeni tənqid dalğası başladıb. Belə ki, onun keçmiş milli təhlükəsizlik müşaviri General Michael Flynn-in vəkilləri Federal Təhqiqat Bürosunun (FTB) daxili sənədlərini yayıblar. Onlar Flynn-in məhkumluğunun ləğvini istəyirlər.\n2016-cı ildə Trump-ın seçki qərargahıyla Rusiya arasında mümkün əlbirliyin təhqiqatı başlananda Flynn ilk hədəflərdən idi. O, milli təhlükəsizlik müşaviri vəzifəsində cəmi 24 saat qala bildi, 2017-ci ilin fevralında Trump tərəfindən işdən çıxarıldı.\nFlynn-in Rusiyanın Birləşmiş Ştatlardakı səfiri ilə ünsiyyəti haqda Vitse-prezident Mike Pence-yə yalan danışdığı üzə çıxmışdı. 2017-ci ilin dekabrında Flynn FTB-yə Rusiya səfiri ilə söhbətləri haqda yalan danışdığını boynuna aldı.\nAmma Trump deyir ki, Flynn-in vəkillərinin açıqladığı sənədlərə əsasən o, keçmiş müşavirinin məhkəmədən bəraət alacağına inanır.\nProkurorlar Trump-ın keçmiş müşavirinə həbs cəzası istəyirlər\n“Mən hakim deyiləm”\nBu baş verməzsə, Trump prezident səlahiyyətindən istifadə edərək Flynn-i əfv edəcəyinə eyham vurub.\n“Gördüklərimə əsasən mənə elə gəlir ki, Michael Flynn təmizə çıxacaq. Mən hakim deyiləm, səlahiyyətim başqadır... Məncə, o bəraət alacaq”, – Trump aprelin 30-da Vaşinqtonda jurnalistlərə deyib.\nTrump əvvəllər də Flynn-i əfv etməyi düşündüyünü deyirdi.\nAprelin 29-da və 30-da Trump Flynn haqda bir neçə dəstəkləyici tvit yazıb və keçmiş müşaviri barədə FTB-nin apardığı istintaqı pisləyib.\n“Müharibə qəhrəmanı General Michael Flynn-in başına gələnlər Birləşmiş Ştatlar vətəndaşının başına heç vaxt gəlməməlidir”, – Trump tvitində yazıb.\nPence isə aprelin 30-da deyib ki, Flynn-in ona yalanı “bilərəkdən danışmadığına” “inanmağa meyllidir”.\nAprelin 30-da keçmiş müşavirin vəkilləri FTB-ni və ABŞ Ədliyyə Departamentini istintaq zamanı pozuntuya yol verməkdə suçlayıb.\nOnlar möhürü qaldırılmış sənədlərə əsasən iddia ediblər ki, FTB Flynn-ə “qəsdən torba tikməyə” çalışıb. FTB 2016-cı il prezident seçkisinə Rusiyanın müdaxiləsini araşdırırdı.


Güzgüdə özünə diqqətlə baxıb nə bilmək olar -QREAT.AZ\nMaraqlı Məsləhətlər » Maraqli məlumatlar » Güzgüdə özünə diqqətlə baxıb nə bilmək olar\nTədqiqatlar göstərdi ki, asimmetrik üzlərlə insanlar, bir qayda olaraq, komandanın ən yaxşı lideri olurlar.\n1 qrup qan\nTədqiqatçılar aşkar etdilər ki, 83% daha çox ağcaqanadlar "O" qanı (1 qrup) qrupuyla insanları dişləyirlər. Məlum olur, ağcaqanadlar — qurmanlardı.\nGöstərici və adsız barmaqların nisbəti\nBelə insanlar prostat vəzisinin xərçənginin inkişafına və ya ürəyin xəstəliyinə daha az meyllidir.\nQulağın islatmasında diaqonal qırışları\nTədqiqatlardan birinin gedişatında alimlər qulağın islatmasında diaqonal qırışlarının və qaçılmaz ürək-damar xəstəliklərinin arasında qarşılıqlı əlaqəni araşdırırdılar.\nGözlərin tünd rəngi\nGözlərin tünd rəngiylə insanlar alkoqola daha meylli/həssasdır, nə qədər mavi və ya yaşıl gözlərlə insanlar. Və geniş alın ağılı, praktikliyi və zəhmətsevərliyi göstərir. Həmçinin geniş alınla insanlarda həmişə bir çox müxtəlif ideyaları var.\nGöbəyin yerləşməsi həll etməyə kömək edə bilər, hansı idman növü seçmək daha yaxşıdır. Göbəyin daha yüksək vəziyyətiylə insanlar, bir qayda olaraq, ən yaxşı qaçışçı olurlar ( bir halda ki,) onlarda, bir qayda olaraq, ümumi boyla bağlı daha uzun ayaqlardı), o vaxt göbəyin daha aşağı vəziyyətiylə insanlar yaxşı üzgüçüdür (daha uzun bədənə görə).\nUzun qaşlarla insanlar, bir qayda olaraq, yaxşı stressin öhdəsindən gəlirlər. Həmçinin onlar, bir qayda olaraq, çox dosta malikdir, çünki başqalarını dinləməyə və onlara kömək etməyə daha meyllidir.\nSaçlarda pis vərdişlərdən (hətta ölümdən sonra) bəzilərinin izlərini aşkar etmək olar. Bəzi preparatlar saçlarda çox illər boyunca asan aşkar edilən izləri qoyur. Məsələn, morfinin izləri məşhur ingilis şairi Con Kitsdə kəsilmiş saçların dəstəsində tapılmışdı onun ölümündən sonra 165 il sonra.\nQısa insanlar, ehtimal ki, daha uzun yaşayacaqlar, nə qədər daha hündürlər. Uzun ömurla bağlı genlərdən biri həmçinin qısa boy üçün məsuliyyət daşıyır, Albert Eynşteynin tibb kollecinin tədqiqatının məlumatına görə.\nUzun burunlarla insanlar, bir qayda olaraq, ən yaxşı biznesmen olurlar. Onlarda həmçinin şöhrətpərəstliyin sağlam hissi var, instinktlər daha çox inkişaf etmişdir, və başqaları onların tərəfindən rəhbərliyə müsbət reaksiya verirlər.\nDırnaqlara olan dəyişikliklər belələr onların rənginin və ya qalınlaşdırılmanın dəyişikliyi kimi, ciddi sağlamlıqla problemlərə işarə verə bilərlər. Bu qaraciyərin və böyrəklərin xəstəliklərinə şahidlik edə bilər, ürək və ciyərlər, qanazlığı və diabet.\nMavi gözlərlə insanların əksəriyyəti yaxşı məsələləri həll edirlər, strateji düşüncəylə bağlı, nə qədər tünd gözlərlə insanlar.\nBuraxılış şəkilində təbəssüm\nO, necə insanlar köhnə şəkillərdə gülümsəyirlər, nikahda onların sonrakı müvəffəqiyyətini qabaqcadan xəbər verə bilər. Psixoloqlar kolleclərdən buraxılış şəkillərini qiymətləndirdilər və aşkar etdilər ki, heç bir insanlardan, kim hamıdan daha geniş gülümsəyirdi, nəticədə boşanmadı.\nO, kimdə kvadrat ovuclardı, təcrübəli və məntiqli insandır, həmçinin yaxşı riyaziyyatçıdır. O məntiqi öz problemlərini həll etməyə və öz intuisiyasına qulaq asmamağa meyllidir.\nKürənsaçlar bütün insanların arasında ağrıya ən həssasdırlar. Orta hesabla, onlar 20% ən böyük anesteziyaya ehtiyac duyurlar əməliyyat zamanı, nə qədər başqa saç rəngiylə insanlar.\nTarix: 2017 sen 17 Teqlər: Maraqli\tBaxılıb: 886


“Zamanla üz-üzə” Beynəlxalq Musiqi Layihəsi başlayır\n24 Fevral 2016 06:36\n2016-2017-ci il konsert mövsümündə Azərbaycan Dövlət Filarmoniyasında, Beynəlxalq Muğam Mərkəzində və Dövlət Gənc Tamaşaçılar Teatrında “Zamanla üz-üzə” Beynəlxalq layihəsinin keçirilməsi planlaşdırılıb.\nPublika.az xəbər verir ki, layihənin bədii rəhbəri- əməkdar incəsənət xadimi, professor Fərəc Qarayevdir. Layihədə Ü.Hacıbəyli adına Dövlət Simfonik Orkestri, dirijorlar Rauf Abdullayev, Fuad İbrahimov və solistlər iştirak edəcəklər.\nLayihəni səciyyələndirən önəmli məqam - bir çox müasir musiqi əsərlərinin Bakıda ilk dəfə ifa olunmasıdır.\n2016-cı ilin 2, 4 mart, 13 və 15 aprel tarixində Dövlət Filarmoniyasında, Beynəlxalq Muğam Mərkəzində və Dövlət Gənc Tamaşaçılar Teatrında “Zamanla üz-üzə” Beynəlxalq layihəsi çərçivəsində konsertlərin keçirilməsi planlaşdırılır.


09-01-2017 / 13:10\nArtıq 4 ildən çoxdur ki, ölkəmizdə sənəd mübadiləsində tətbiq olunan elektron imza vaxta və bu iş üçün ayrılan işçi qüvvəsinə qənaət etməklə, məsafələrin yaxınlaşmasına xidmət edir.\nElektron sənədin təsdiqləyici elementi olan elektron imza virtual məkanda prosesin iştirakçılarının şəxsiyyətini müəyyənləşdirir, elektron sənəd mübadiləsinin təhlükəsiz və çevik icrasını təmin edir.\nElektron imzanın üstünlüklərinə vaxta qənaət, məxfilik, rahatlıq, bütünlük, tanınma, inkaredilməzlik məsuliyyətdən yayınmanın mümkünsüzlüyü, işgüzar münasibətlərin və əlaqələrin tamamilə elektron formata keçirilməsi daxildir.\nElektron imza ilə imzalanmış sənədlər bir neçə saniyə ərzində lazım olan yerə çatdırıla bilər. Elə buna görə də, elektron imzadan istifadə göstəricisi artmaqdadır.\nMəlumat Hesablama Mərkəzindən Xeberler.az-a verilən məlumata görə 2016-cı ildə dövlət qurumlarına 18,470, fiziki şəxslərə 1,400, hüquqi şəxslərə isə 3,170 olmaqla, ümumilikdə 23,040 elektron imza sertifikatı istifadəyə verilib.\nBu da 2015-ci il ilə müqayisədə 6,254 sertifikat sayı çoxdur və indiyə qədər verilmiş elektron imza sertifikatları sayının23%-ni təşkil edir.\n“Elektron imza” kartlarından 2012-ci ildən etibarən dövlət idarəçiliyi sahəsində geniş istifadə olunur.


İlham Əliyev Tehran Mənsimovu da təltif etdi - MINVAL.INFO\nPrezident İlham Əliyev “Azərbaycan Respublikası Silahlı Qüvvələrinin hərbi qulluqçularının “Şuşanın azad olunmasına görə” medalı ilə təltif edilməsi haqqında” sərəncam imzalayıb.\nMinval.info xəbər verir ki, təltif olunan hərbçilər arasında polkovnik Mənsimov Tehran Cavid oğlu da var.\nÜmumilikdə Şuşa şəhərinin işğaldan azad olunması uğrunda aparılmış döyüş əməliyyatlarında iştirak edərək şəxsi igidlik və şücaət göstərmiş 4646 hərbi qulluqçu “Şuşanın azad olunmasına görə” medalı ilə təltif olunub.\nQeyd edək ki, Tehran Mənsimov 1972-ci il avqustun 24-də Qusar rayonunun Düztahir kəndində anadan olub. Milliyyətcə ləzgidir. Tam orta təhsilini Qusar şəhərində alıb.\nO, Azərbaycan Ordusunun Xüsusi Təyinatlı Qüvvələrinin Komandanlarından biridir.\nPolkovnik Tehran Mənsimov Azərbaycan Prezidenti İlham Əliyevin 24 iyun 2005-ci il tarixli 860 nömrəli Sərəncamına əsasən “İgidliyə görə”, 20 iyun 2017-ci il tarixli 3006 nömrəli Sərəncamına əsasən “Vətən uğrunda” medallar ilə də təltif edilib.\nTehran Mənsimov 2020-ci il sentyabrın 27-də Azərbaycan Silahlı Qüvvələri tərəfindən Ermənistan işğalı altında olan ərazilərin azad edilməsi və Azərbaycanın ərazi bütövlüyünün təmin olunması üçün başlanan Vətən müharibəsi zamanı Xüsusi Təyinatlı Qüvvələri başçılarından olub. O, noyabrın 4-dən 8-nə qədər davam edən Şuşanın azadlığı uğrunda döyüşlərə rəhbərlik edən şəxslərdən biri olub.\n15 dekabr 2020-ci ildə Azərbaycan Respublikasının Prezidentinin sərəncamı ilə “Azərbaycan Bayrağı” ordeni ilə təltif edilmişdi.\nTarix: 2020/12/30 13:46


OnePlus bir daha sual və cavab hissəsini yeni həll edilmiş şübhələrlə | Androidsis\nOnePlus, forumu vasitəsilə istifadəçilərin bir çox əsas şübhələrini aydınlaşdırmaq üçün müvafiq cavabları ilə yeni bir sual seriyası yayımladı.\nBunu keçmişdə dəfələrlə etdi. İndi Çinli istehsalçı, 10-dan çox açıqlaması ilə gələcək planlarına və bəzi digər şeylərə aydınlıq gətirmək niyyətindədir.\nOnePlus yeni şübhələri həll edir\nOnePlus tərəfindən göndərilən sual və cavablar:\nS: Android 10 OnePlus 5 və 5T seriyalarında nə zaman olacaq?\nR: OnePlus 5 və 5T üçün Open Beta versiyasını artıq yayımladıq. Yeniləməni bu vasitəsilə İcmadakı OBT postundan yükləyə və quraşdıra bilərsinizlinkDaha çox elan üçün bizi izləyin.\nS: OnePlus 7 və 7T seriyalarında yeni Open Beta quruluşu nə vaxt çıxacaq?\nR: OnePlus 7 və 7T seriyalarının ən son Açıq Beta versiyasını tədricən itələyirik. Bir neçə gün ərzində bütün açıq beta istifadəçilərinə göndərəcəyik. Səbr etdiyiniz üçün təşəkkürlər.\nS: Bəzi istifadəçilər çox tapşırıqlı interfeysdə əməliyyat səmərəliliyinin artırıla biləcəyini təklif etdilər.\nR: Tətbiqləri daha rahat və sürətli bir şəkildə dəyişdirmək üçün çox tapşırıqlı interfeysi optimallaşdırdıq. Play Store-un Beta mərhələsindədir və bir neçə gün ərzində rəsmi olaraq satışa təqdim olunacaq.\nS: Qaranlıq rejimdə hansı növ yeniləmələri gözləyə bilərəm?\nR: İstifadəçilərin bir kliklə Qaranlıq Modu aktivləşdirməsini asanlaşdırmaq üçün Sıx Ayarlarda Qaranlıq Modu açarını əlavə etməyi planlaşdırırıq. Açıq Beta versiyasını daha geniş istifadəçilərə göndərmədən əvvəl daxili testlərdən keçəcəkdir. Bu xüsusiyyət yeniləməsinin bu ayda daxili test üçün planlaşdırıldığı.\nS: Səs səviyyəsində, ən aşağı səviyyədə olan səs hələ də yüksəkdir.\nR: Səs səviyyəsində ümumi düzəlişlər etdik, o cümlədən orta səsi ən aşağı səviyyəyə endirmək, səs səviyyəsinin ilk beş səviyyəsi üçün əyrini optimallaşdırmaq və əvvəlki versiyaların rəylərinə əsasən dəyişikliklər etmək. Bu yeniləmə bu ayın Açıq Beta versiyasına birləşdirildi.\nS: OnePlus Launcher'ı güncəllədikdən sonra tətbiqdən istifadə edərkən gecikmələr olur / Başlatıcı simgesinin altındakı ad yox olur / Ən son versiyaya yeniləndikdən sonra tətbiq başladıcı animasiya gecikir və ya düşür.\nR: Yuxarıda göstərilən məsələlər son OnePlus Launcher-da düzəldilib, xahiş edirəm tətbiqi Play Store-da yeniləyin.\nS: OnePlus Switch istifadə edərkən niyə "yeni telefon" qızır?\nR: Transfer prosesi zamanı "yeni telefon" və ya alıcının məlumatları bərpa edərkən məlumat bərpa etməsi və eyni zamanda proqram təminatını qurması lazımdır. İstiliyin heç bir funksiyanı pozmadan normal bir aralığında yüksəlməsini gözləyə bilərik. Temperaturun biraz qalxması normaldır.\nS: OnePlus 8 seriyasında batareya qənaətçi ilə naviqasiya və ya digər tətbiqlərdən istifadə edərkən siqnal bəzən zəifləyə bilər.\nR: Batareya qənaət rejimində, ekran bağlıdırsa, cihaz enerjiyə qənaət etmək üçün GPS-i söndürəcəkdir. GPS-i qorumaq üçün aşağıdakıları etməyinizi tövsiyə edirik.\n1. Batareya qənaətini ləğv edin, söndürün: Ayarlar-Batareya-Qeyri-aktiv edin;\n2. Deaktiv etmək üçün gözləmə optimallaşdırmasını söndürün: Parametrlər-Batareya-Batareya optimallaşdırması-Sağ üst küncdə vurun-Qabaqcıl optimallaşdırma-Gözləmə rejimində optimallaşdırmanı söndürün.\nS: OnePlus 8 seriyasında hotspot paylaşımı edərkən niyə internet bağlantısı yoxdur?\nR: Hotspot paylaşma ayarlarında "Yalnız Wi-Fi paylaşımı" və ya "Yalnız mobil məlumat paylaşımı" aktivləşdirilə bilər. "Avtomatik dəyişiklik" olaraq ayarlayın; Parametrlər-Wi-Fi və İnternet-Hotspots və Bağlantı Paylaşımı-Konfiqurasiya Ayarları-Avtomatik Keçid seçin.\nS: Niyə tətbiq yeniləmə bildirişlərini rədd edə bilmirəm?\nR: Wi-Fi üzərindən avtomatik yeniləmə hər Android tətbiqi üçün standart Android ayarıdır. Bu bildirişləri dayandırmaq üçün Google Play-in Hamburger Menyu Ayarlarına gedin və ayarı "Avtomatik tətbiq yeniləməsi" olaraq dəyişdirin.\nS: Alexa OnePlus 8 seriyası daxili telefonumda Alexa ilə nə edə bilərəm?\nR: Alexa bir neçə şey üçün istifadə edilə bilər, məsələn:\n1. Musiqi çalın, audio kitab dinləyin və podkastları yayımlayın\n2. Zəng edin, hava şəraitini yoxlayın, taymerləri təyin edin və işlər siyahınıza əlavə edin\n3. Uzaqdan ağıllı səs nəzarətinə uyğun ağıllı ev cihazları\nS: Alexa mənim OnePlus 8 seriyasında quraşdırılmış Alexa telefonumda hansı dilləri dəstəkləyir?\nR: Alexa ABŞ İngilis, Hindistan İngilis, İngilis İngilis, İspan İspan, Fransız, İtalyan və Alman dillərində mövcuddur. Alexa-nın cavab verdiyi dili dəyişdirmək üçün Telefon Ayarları> Dillər> Dillər və giriş tap> istədiyiniz dili seçin. Ancaq bunun telefonunuzun dilini də dəyişdirəcəyini unutmayın.\nS: OnePlus 8 seriyalı telefonda quraşdırmanı tamamladım, amma Alexa cavab vermir və ya cavab yavaşdır. Nə edə bilərəm?\nR: Zəif məlumat şəbəkəsi bağlantısı Alexa-nın cavab qabiliyyətini təsir edə bilər. Telefonunuzun sürətli bir internet bağlantısına qoşulduğundan əmin olun. Səsli təlimi səs-küylü bir mühitdə tamamlasanız, Alexa Hands-Free düzgün işləməyə bilər. Alexa ardıcıl işləmirsə, mövcud səs təlimlərinizi silməyə və səsinizi yenidən öyrətməyə çalışın. Sakit bir mühitdə yeni bir səs təhsili etdiyinizə əmin olun.\nMəqaləyə tam yol: Androidsis » xəbər » OnePlus bir daha sual və cavab hissəsini həll olunmuş yeni suallarla yeniləyir\nMIUI 12 xəbər və çox canlı bir görünüş ilə gəlir


Azərbaycanda "QAZ" avtomobillərinin yığımı gözlənilir | Xəbərlər\nZavodun dəyəri 14 mln manatdır\nBakuCity.az xəbər verir ki, bunu Azərbaycan İqtisadiyyat nazirinin müavini Niyazi Səfərov “Report”a deyib.\nOnun sözlərinə görə, zavod üçün avadanlıq sifariş verilib:\n“Yaxın zamanlarda avadanlıq gətiriləcək və quraşdırılacaq. Mart ayına qədər avadanlığın quraşdırılması prosesi başa çatacaq. Test rejimində avadanlığın işlədilməsi və yığım işlərinə başlanılması gözlənilir. İşlər sürətlə getsə bu il zavodda ilk məhsul buraxıla bilər”.\nQAZ avtomobil yığım


27.10.2021 10:41 483 baxış\nAMEA Radiasiya Problemləri İnstitutunun, böyük elmi işçisi Hüseynov Elçin Məmmədəli oğluna Azərbaycan Respublikasının Prezidenti yanında Ali Attestasiya Komissiyasının 15.10.2021-ci il tarixli qərarı ilə fizika elmlər doktoru elmi dərəcəsi verilmişdir.\nTehsil.biz xəbər verir ki, o, 1986 – cı ildə Saatlı rayonunda anadan olmuşdur. 2010-cu ildən AMEA Radiasiya Problemləri İnstitutunun əməkdaşıdır. 2011-ci ildə AMEA Radiasiya Problemləri İnstitutunda Radiasiya Materialşünaslığı ixtisası üzrə doktoranturaya daxil olmuşdur. 2014 – cü ildə dissertasiya işini bitirərək fizika üzrə fəlsəfə doktorluğu dissertasiyasını müdafiə etmişdir. 2014 – cü ildən Milli Nüvə Tədqiqatları Mərkəzinin “Radiasiya materialşünaslığı və radiasion nanotexnologiya” şöbəsinin müdiridir. Cari ildə 3C-SiC nanokristalında neytron selinin təsiri ilə baş verən radioaktiv çevrilmələr və onların elektron proseslərinə təsiri mövzusunda fizika elmləri doktorluğu dissertasiyasını müdafiə etmişdir. Hüseynov Elçin Məmmədəli oğlu işlədiyi müddət ərzində ABŞ, Almaniya, İtaliya, Fransa, Çex Respublikası, Avstriya, Sloveniya, Türkiyə, Rusiya və s. ölkələrin nüfuzlu mərkəzlərindəradiasiya fizikası, nanoelektronnika və nanonüvə texnologiyaları ilə əlaqədar müxtəlif işlər görmüş, konfrans və tədbirlərdə iştirak etmişdir:\nHüseynov Elçin Məmmədəli oğlu 93 elmi əsərin müəllifidir ki, onlardan da 40-a qədəri dünyanın reytinqli və indeksli jurnallarda çap olunmuşdur (Applied Physics A, Physics Letters A, Ceramics International, Solid State Sciences, Physica B: (Elsevier), NANO, Silicon (Springer) və s.). Əksəriyyəti reytinqli jurnallarda olmaqla tək müəllif məqalələrinin sayı 14-dür. Hüseynov Elçin Məmmədəli oğlunun beynəlxalq qiymətləndirmə sistemlərində h – indeksi 18, i10-indeksi 23, istinad sayi 500 - dən yuxarıdır.\nApardığı işlərin elmi yeniliyi: Hüseynov Elçin Məmmədəli oğlu ilk dəfə olaraq, 3C-SiC nanokristallarında neytron çevrilmələri tapılmış və nanokristallik 3C-SiC hissəcikləri daxilində neytron transmutasiyası üsulu ilə n – tip aşqarlar alınmışdır. Neytron seli ilə şüalanma nəticəsində nanokristallik 3C-SiC hissəciklərində maksimum 70-80 nm tərtibində aqloremasiyanın olması HRTEM, TEM, FESEM və SEM analizləri ilə göstərilmişdir. Neytron şüalanmadan sonra nanokristallik 3C-SiC hissəciklərinin səthində qalınlığı təqribən 3nm olan amorf təbəqə müəyyən edimişdir. HRTEM analizləri ilə 3C-SiC hissəciklərinin nanokristallik təbiəti təsdiqlənmiş və neytronlarla şüalanmadan sonra nanomaterialda yaranan defektlər və ya klasterlər “ləkələr” kimi müəyyən edilmişdir. Neytron seli ilə şüalanma zamanı 3C-SiC nanokristallarında RIC keciriciliyi müəyyən olunmuşdur və neytronlarla n – tip aşqarlanma nəticəsində 3C-SiC nanokristallarında elektrik keçiriciliyinin ədədi qiymətinin 7.5x10-4 S/m-ə qədər və ya təqribən 5.5 dəfə artması göstərilmişdir. İmpedans spektroskopiyasından tezliyin 0.1MHz, 1MHz və 2.5MHz qiymətlərinə uyğun olaraq TMS = 250K, 325K və 370K temperaturlarda 3C-SiC nanokristallarında metal-yarımkeçirici keçidi tapılmışdır və 3C-SiC nanokristallarının müqavimətinin neytronlarla şüalanmadan sonra təqribən 4 MΩ-dan 1 MΩ-a qədər azalması göstərilmişdir. Neytronlarla şüalanmadan sonra g – faktorun fərqli qiymətlərində paramaqnit mərkəzlərin ümumi sayının təqribən iki dəfə artması göstərilmişdir.\nİşin praktik əhəmiyyəti: Göstərilmişdir ki, neytron seli ilə modifikasiya olunaraq 3C-SiC nanokristallarının bəzi fiziki xüsusiyyətləri idarə oluna bilir ki, bu da həmin materialın elektronikada tətbiq imkanlarını artırır. Neytron selinin təsir müddəti ilə nanokristallik 3C-SiC hissəciklərində yaranan aşqarların konsentrasiyasını idarə etmək olar. Yeni yaranmış aşqar elementlərin konsentrasiyasının dəyişməsi, birbaşa nanomaterialın fiziki xasələrinin dəyişməsinə səbəb olur. İşindən alınan nəticələr, radiasiya materialşünaslığı, nüvə fizikası, nanostrukturlar və yarımkeçiricilər fizikası sahələrinin kombinasiyası çərçivəsində multidissiplinar şəkildə tətbiq edilə bilər. Eyni zamanda alınmış yeni və mükəmməl xüsusiyyətlərə malik nanomaterial iqtisadi cəhətdən daha əlverişlidir. Digər tərəfdən, nanomaterialın fiziki xassələrinin idarə olunması digər alternativ materialların bu materiallarla əvəz olunmasına imkan verəcək. Ümumi yanaşmada, neytron transmutasiyası nəticəsində alınmış yeni xüsusiyyətli 3C-SiC nanokristalları mikroelektronika, nanoelektronika, mikroelektromexaniki sistemlər (MEMS), nanoelektromexaniki sistemlər (NEMS) və ionlaşdırıcı mühitlər (peyk (fəza) texnologiyalarında, nüvə texnologiyalarında və s.) kimi bir sıra sahələrdə geniş tətbiq potensialına malikdir.\nGələcək hədəfləri: Ölkəmizdə radiasiya materialşünaslığı, nanoelektronnika və nanonüvə texnologiyalarının inkişafına yönənlmiş elmi tədqiqat işlərinin aparılması əsas hədəfdir. Eyni zamanda, göstərilən sahələrdə gələcəkdə kadırların hazırlanması əsas prioritetdir.


Bakının tıxac dərdi: Səbəblər, çıxış yolları - RƏSMİ » Azərbaycan İnformasiya Agentliyi\nBir neçə il əvvəllə müqayisədə hazırda Bakı yollarında nəqliyyat sıxlığının müşahidə edilməsi halları azalıb, hərəkət sürəti isə artıb. Lakin nəqliyyat sıxlığı dünyanın hər yerində var. Məsələn, İstanbul, Moskva ilə müqayisə etsək, görərik ki, bizdə sıxlıq yaranırsa, onlarda əməlli-başlı tıxac olur. Yəni bizdə avtomobillər, demək olar ki, dayanmır. Minimum sürət 8-10 km/saat-a düşür, amma dayanmır. O da ki günün müəyyən vaxtlarında.\nBu barədə Milli.Az-a açıqlamasında Nazirlər Kabineti yanında Bakı Nəqliyyat Agentliyinin sözçüsü Rauf Mirqulamov bildirib.\nOnun sözlərinə görə, təhlillər göstərir ki, paytaxtda gündəlik olaraq avtomobillərin ən çox sıxlığının müşahidə edildiyi yollar Azadlıq və Ziya Bünyadov prospektləri, Koroğlu Rəhimov küçəsi, həmçinin Tbilisi prospektində 20 Yanvar dairəsindən Bakıxanov küçəsinədək, həmçinin Bakıxanov, Akademik Həsən Əliyev, 28 May, Fətəli Xan Xoyski, Rəşid Behbudov, Səməd Vurğun küçələridir. Sıxlıqlar əsasən günün səhər və axşam saatlarında müşahidə edilir:\n"Azadlıq prospektindəki sıxlıq əsasən Süleyman Rəhimov küçəsi ilə kəsişmədən başlayaraq 28 May küçəsinə doğru düşən hissədə baş verir. Orada yol çox dar, cəmi üç zolaqlıdır. Onun da sağ və sol zolaqlarında avtomobillər durur. Yəni qanunsuz parkinq edirlər. Üstəlik, hələ yolun hərəkət hissəsində də saxlayanlar olur. Ona görə də yolda avtomobillərin keçib hərəkət etməsi üçün çox az bir hissə qalır. Həmin yol isə günün bütün saatlarında ən çox istifadə edilən yollardan biridir. Oradan avtobuslar da keçir. Bütün bunlar isə sıxlığa gətirib çıxarır. Orada istər günün pik, istərsə də adi vaxtları olsun, demək olar ki, həmişə nəqliyyatın sıxlığı müşahidə edilir. Bundan əlavə, Cəfər Cəbbarlı heykəlinin yaxınlığında metro stansiyası, böyük ticarət mərkəzləri, ofislər, ali məktəb, yaşayış binaları var. Həmin ətrafda gediş-gəliş çoxdur. Bu da sıxlığın yaranmasına səbəb olur.\nZiya Bünyadov prospektində sıxlıq əsasən səhər və axşam saatlarında olur. Müşahidələrə görə, səhər saatlarında tam sıxlıq olmasa da, hərəkətin sürəti minimuma düşür. Bu, Qələbə dairəsi və metronun "20 Yanvar" stansiyası istiqamətində, axşam saatlarında da müvafiq olaraq əks istiqamətdə olur. Bu prospekt açılandan sonra ən əhəmiyyətli yollardan birinə çevrilib. Əvvəllər Bakı kəndlərindən, Aeroport şossesi, eləcə də 8-ci km qəsəbəsi tərəfdən gələnlər və 20 Yanvar istiqamətinə gedənlər Heydər Əliyev prospekti ilə hərəkət edirdilərsə, indi onların əksəriyyəti Ziya Bünyadov prospektindən istifadə edir. Bu yol geniş, rahat yoldur. Ona görə də çox istifadə olunduğundan orada sıxlıq yaranır.\nKoroğlu Rəhimov küçəsində isə sıxlıq əsasən günorta saatlarında və axşama doğru olur. Bu küçə də ən çox istifadə edilən yollardan biridir. Həmin küçədə Gülayə Qədirbəyova küçəsi və ya Heydər Əliyev prospektinə doğru istiqamətdə sıxlıq olur. Orada yolun tən ortasında piyada keçidi var və olmalıdır da. Amma insanlar yolu pərakəndə şəkildə keçirlər deyə avtomobillər məcburən saxlayıb yol verməli olurlar. Nəticədə avtomobillərin sıxlığı yaranır. Bundan əlavə, orada da ən çox sürücülərin Heydər Əliyev prospekti istiqamətdə, yolun sağında avtomobilləri qanunsuz saxlaması yolun daralmasına səbəb olduğundan keçid çətinləşir, sıxlıq yaranır".\nR.Mirqulamov qeyd edib ki, yollarda nəqliyyatın sıxlığının qarşısının alınması üçün tədbirlər görülsə də, hələlik bu problemi tam aradan qaldırmaq mümkün deyil: "Məsələn, işıqforların iş rejiminə müdaxilə ilə, "yaşıl dalğa" tətbiq etməklə mümkün qədər bu sıxlığın qarşısını almağa, onun aradan qalxmasına çalışırıq. Amma hələ ki, bu problemi tam aradan qaldırmaq olmur. Bunun çox səbəbi var. Bəzən olur ki, hansısa küçə və prospekt təmir edildiyi üçün, bəzən isə dövlət əhəmiyyətli tədbir keçirildiyi üçün yollar bağlı olur. Bu isə təbii olaraq digər yollarda nəqliyyat sıxlığının yaranmasına gətirib çıxarır. Amma ən əsas səbəb yol kənarında qanunsuz parklamalardır. Məsələn, 28 May küçəsi Rixard Zorge küçəsi ilə kəsişmədən Rəşid Behbudov küçəsi ilə kəsişməyədək yolun hər iki tərəfində, hətta ikinci, üçüncü zolaqda maşınlar saxlanılır. Bütün bunlar isə təsirsiz ötüşmür".\n59 231 dəfə oxunub.\nBakıda tıxac yaşanır - Bu istiqamətlərə GETMƏYİN!\n“20 Yanvar”da tıxaca düşməməyin yolu - Foto\nBakının mərkəzi küçələri bağlanır - XƏRİTƏ


Bakıda ailə faciəsi — Tək övlad idi, ürəyindən vurulub öldürüldü '; // item += '\nBakıda ailə faciəsi — Tək övlad idi, ürəyindən vurulub öldürüldü\nBakının Səbail rayonunun Bayıl qəsəbəsində qətl hadisəsi baş verib.\nÖlkə.Az Report-a istinadən xəbər verir ki, 1992-ci il təvəllüdlü Abdulrəhmanov Nail Natiq oğlu Xanlar küçəsində 4 nəfər tanışı ilə əlbəyaxa dava edib.\nNəticədə N.Abdulrəhmanov ürək nahiyəsindən 4 bıçaq xəsarəti alıb. O, xəstəxanaya aparılarkən yolda dünyasını dəyişib.\nHadisənin baş verdiyi əraziyə Səbail Rayon Polis İdarəsinin (RPİ) əməkdaşları cəlb edilib. Səbail RPİ-dən verilən məlumata görə, ilkin olaraq 1 nəfər şübhəli şəxs (hələlik adı açıqlanmır) kimi saxlanılıb.\nQeyd edək ki, öldürülən şəxs ailənin tək övladı olub.


“Ramiz Mehdiyev bizim ağsaqqalımızdır” – Nazim İbrahimov » Dogruxeber.az\n25-04-2018, 10:42 307 dəfə baxılıb\n“Qafqazinfo” xəbər verir ki, bu sözləri Diasporla İş üzrə Dövlət Komitəsinin sabiq sədri Nazim İbrahimov PA rəhbəri, akademik Ramiz Mehdiyevin Diaspor Komitəsinin fəaliyyətindəki qüsurlarla bağlı açıqlamasına münasibət bildirərkən Unikal.org saytına deyib.\nİbrahimov bildirib ki, Ramiz Mehdiyev Komitədə maliyyə mənimsəməsi olduğunu deməyib. O, Komitənin fəaliyyətinin təftişinin mümkünlüyünə də aydınlıq gətirib: “Bizim işimiz göz qabağında olub. Hər zaman dövlətimizə, cənab Prezident İlham Əliyevə sədaqətli olmuşam. Təftiş etmək, yoxlama aparmaq dövlətin işidir. Dövlət nə qərar verəcəksə, o da olacaq”.


Tarixi qanqrena – Gəlin dərdləşək !\nRedaktor 21 Yanvar 2016 24 Yanvar 2016 İnternetdən, Müxtəlif müəlliflər\n20 Yanvar tariximizlə bağlı Mütəllibov yaddaşımda necə qalıb?\n90-cı ildən sonra müstəqillik tariximiz üçün ikinci dəfə yeniləndi və özünə qayıtdı. Ölkə başqa bir siyasi sistemə transformasiya olundu. Cəmiyyətimiz dəyişdi və dəyişməkdə davam edir. Yeni nəsil yetişir. Yeni nəsil çağdaş siyasi tariximizi öyrənməkdə davam edəcək. Onun bir qismini yazılı arxivlərdən, bir qismin isə elektron mediadan əldə edəcək. Əhəmiyyətli bir hissə isə mətbuat orqanlarında çap olunan məqalələrdən öyrəniləcək. Onlara ikinci müstəqil respublikamızın mücadilə tarixi haqqında səhih və dürüst məlumatların verilməsinə böyük ehtiyac var. Həmin dövrü yaşamışıq və gözlərimizlə hadisələri görmüşük.\nBiz müstəqllik haqqında şirin nağıllarına inanmadığımız kimi özümüz də nağıllar uydurmarıq. Tarixi canlı yaşayan və gözləri ilə görənə nağıl danışmaq niyə lazım? Ayaz Mütəllibov demokratik yolla seçilmiş prezident Əbülfəz Elçibəy haqqında böyük yalanlar danışıb. Konsprioloji əlaqələr tapmağa cəhd etməklə inandırıcı dərəcəsi sıfırın altında olan “mülahizələr” söyləyib. Qısaca desək, müzakirəlik deyil. Çünki, Elçibəyə tarix qiymət verib və verməkdə davam edəcək. Elçibəy, tarixin və tarixçilərin, siyasətçilərin və siyasətşunasların dərindən araşdırması üçün sanballı şəxsiyyətdir.\nOnda bəs, Mütəllibovu cəmiyyətimiz necə tanıyır? Onun nominal prezidentliyi cəmiyyət tərəfindən hansı faicələrə səbəb oldu? Ona tarix necə qiymət verdi? O haqda danışmaqda fayda var. Mütəllibovu nəinki ciddi siyasətçi, ümumiyyətlə siyasətçi saymaq olmaz. Yəqin ki, pensiya yaşında 2-3 ildən bir bir müsahibə vermənin (taftalogiya yığnağı olan) özü də ciddi siyasətçi olmadığını bilir. Iddiası olmadığı üçün siyasətlə də məşğul olmur. Mütəllibov kimdir deyə sualına cəmiyyətdə cavablar aşağı-yuxarı eynidir. İlk öncə həmin dövrlə bağlı təəsuratlarımdan başlamaq istəyirəm.\nTələbə təəsuratımdakı Bakının qorxunc günləri\nYenə 90-cı il… Təzəcə tələbə adını qazanıb Bakıya gəlmişdim. Şəhər əhalisi hərbi geyimli şəxslərin xüsusi nəzarət altında yaşayırdı. Daha doğrusu yaşamırdı, gününü sayırdı. Ölkənin iniltisi duyulurdu. “Bezpredel” qrupların kopud davranışı ilə vətəndaşlarımız addımbaşı rastlaşırdı. Bakı qeydiyyatı olmayanlara qarşı isə xüsusi sərt nəzarət və xoşagəlməz münasibət var idi.\nMərhum Ziya Bünyadovun oğlu Valeri Bünyadovun rəhbərliyi altında Bakıda fövqəladə vəziyyət hökm sürürdü. İmtiyazlı qruplar Bakının altını-üstünə, üstünü-altına çevirirdilər. ictimai ovqata qorxu hakim kəsilmişdi. Həmin dövrün rəhbərliyi belə bir status-kvonun saxlanması üçün hər şey edirdi. Belə bir ölkəyə rəhbərlik edən şəxs isə nə milli insan idi, nə də siyasi qrasmestr. Onun adı Ayaz Mütəllibov idi. Kosmopolit və yalnız şəxsi yaşamını düşünən bir təsadüf şəxs idi. Milli hisslərdən uzaq və düşüncə sistemi oturuşmayan partnomenklatura nümayəndəsi.. Sovetin təsərrüfat korpusundan çıxmış və siyasi təfəkkürü sıfırın altında olan biri olaraq ölkə rəhbərliyinə gətirilməsi üçün planlar cızılırdı.\nKremli təmin edən rus cocuğu kimi o, respublikamızın başına gətirilməli idi. Çünki o, Moskavaya “sədaqətini” hələ 1989-cu ildə sübut etməyə başlamışdı. 07 may 1989-cu ildə Azərbaycan SSRİ Nazirlər Sovetinin sədri olaraq Dağlıq Qarabağ Muxtar Vilayətinin (DQMV) müəssisələrinin Ermənistanın tabeliyinə verilməsi haqqında qərara qol çəkmişdi. Ermənistandan 200 min, Stepanarkenddən 18 min qaçqının (sonradan bu rəqəm bir az da artdı) qovulmasının Dağlıq Qarabağda yerləşməsinə maneçəlik yaradan və onların həmin bölgədə yerləşməsini əngəlləməsi ilə sədaqətini sübut etməyə çalışmışdı. Cənab Mütəllibov, 20 yanvarda rus qoşunlarının Azərbaycana daxil olmasına dair SSRİ rəhbərliyindən kömək istəmişdi.\nBununla da rus tanklarının altında qalan 100-dən artıq qanına qəltan olunan həmvətənlərimizin “qanlı şənbə günü” facisəi Mütəllibovun üzərində qalmışdır. Bu bir ölkə rəhbəri üçün qara ləkə idi. Hansısa münasibətlərin əsiri olmadığı ölkədə yaşasaydı, indi Mütəllibov bu yaşında belə bir ölkə üçün etdikləri üçün ömrünü həbsxanada keçirməli idi. İndi o, nəinki ölkədə lal-dinməz yaşamağı bacarmır, əksinə, bir az da irəli gedərək Elçibəy kimi müstəqllik tariximizdə önəmli rolu olan tarixi şəxsiyyət haqqında hədyanlar söyləyir. Şər-böhtan danışır. Bu həmin Mütəllibovdur ki, erməniləri işdən çıxarmaq və döymək üstündə minlərlə azərbaycanlını həbsxanalarda çürütmüşdü.\nCənab Mütəllibovun loyallığı sayəsində Naxçıvanın ərazisi olan Kərki 20 yanvar hadisələrindən sonra Ermənistana tabe etdirildi. Ölkə böyük 20 yanvar qırğınına hazırlıq işlərini məharətlə görən Mütəllibov 1990-cı il yanvar ayının 15-də Dağlıq Qarabağ Muxtar Vilayətində də fövqəladə vəziyyət şəraiti yaratmışdı. Müstəqilliyə heç bir aidiyyat olmayan Mütəllibov 90-cı ildə Azərbaycan Respublikasının Ali Sovetinin (22 yanvar 1990) qərarının əleyhinə çıxaraq Kremlinin tərəfini tutmuşdu. A.Mütəllibov bununla sübut etmişdi ki, Azərbaycan xalqını yalnız hərbi rejimdə saxlamaqla idarə etmək olar. Ona müstəllik heç bir halda layiq deyil. Daha da irəli gedən Mütəllibov Azərbaycanın SSRİ tərkibində qalıb-qalmamasına dair referendumu saxtalaşdıraraq Moskvanın köləsi olması ilə də razılaşmışdı. Bu onun üçün tarixi biabırçılığı və müstəqilliyə gerçək münasibəti idi.\nPartnomenklatura yetirməsinin SSRİ canyananlığı\nBakıda ən böyük zavodu idarə etmiş Mütəllibov ölkəyə də təsərrüfat obyekti kimi baxırdı. O, təxminən rəhbərlikdə olduğu dövr ərzində ölkəni borcla işləyən vəziyyətə gətirmişdi. Onun zamanında ölkəmizin SSRİ-nin digər respublikaları ilə iqtisadi əlaqələri kəsilmiş, istehlak mallarının qiyməti 300-500 faiz yüksəlmiş, işsizlik total xarakter almışdı və s. SSRİ kimi nəhəng bir sistemin neftlə və digər zəruri xammal və ya yarımfabrikatla təmin edən ölkəni sonradan səfalət bürüdü. Pribaltika Respublikaları başda olmaqla müstəllik qazanmış ölkələrin rəhbərləri tarixi şansı qiymətləndirərək müstəqllik atributalarının yaradıb, onları necə möhkəmləndirmək haqqında müdrikcəsinə düşünərkən, Ayaz müəllim onda əhaliyə yaxın zamanlarda ərzaq talonlarının verilməsi vədi verirdi.\nHəmin dövrlərdə yenicə müstəqillik qazanmış ölkələr dağılmış siyasi sistemdən öz respublikaları üçün necə yararlanmaq üçün istifadə haqqında düşünərkən, Mütəllibovun özü keçmiş rəhbərliyə necə yaranmaq haqqında düşünürdü və bununla bağlı reveranslar edirdi. Xalq arasında aynalı-daraqlı prezident kimi yaddaşlarda qalan Mütəllibov indi Elçibəy kimi müstəlliyi öz canından artıq bilən bir tarixi şəxsiyyətə böhtan atmaqla reabiltasiya olunmaq istəyir.\nTarixdə siyasi meyidləri diriltmək şər-böhtanla mümkün olmur. Dahilərin sözüdür: “Zaman bütün yaraları sağaldır”. Amma unutmayaq ki, bunu deyən dahilər konteksdən eybəcər formada çıxarılan faktları istisna edərək yəqin ki, bunu söyləyib. Tarixdə bəraət almaq istəyənlər onun “yaralarının” sağalmasına daha çox ehtiyac duyur. Amma tarixdə elə hadisələr vardır ki, onun bəraəti zamanla bağlı deyil. Xüsusi ilədə ki, o yaraların özü qanqrena verib.\n20 yanvarda şəhid olan həmvətənlərimizə Allah rəhmət eləsin!\n2,643 dəfə ümumi oxunub, 2 dəfəsi bu günə aiddir.\n← Oliqarxlar öz aralarında gizli şəkildə razılığa gələrək, ölkəyə illərdir gətirdikləri müəyyən ərzaq mallarını anbarlarda “gizlədirlər\nBir fərman, bir qanun, bir də ölən ümidlər. →


GƏnc liderlər uşaq вя Эянъляр T\nGƏNC LİDERLƏR Uşaq вя Эянъляр Təşkilatı www.liderler.tk\nY OUNG LEADERS Child Анд Йоутщ Organization\nÜnvan: Bakı şəhəri, Nəsimi rayonu, 4-cü Aşırım, ev 73q; genc-liderler@mail.ru\nTelefon: + 994 (012) 441-29-79; (070) 246-60-61; (050) 501-20-14\n"LİDERLİK MƏKTƏBİ"NİN AÇLIŞI OLDU\nBu gün “Gənc Liderlər» Uşaq və Gənclər Təşkilatı(UGT) «Uşaq İli» çərçivəsində sentiyabr ayının 4-dən oktyabr ayının 4-dək məktəblilər üçün «Liderlik Məktəbi» layihəsinin təqdimatını edib. Tədbiri giriş sözü ilə açan təşkilatın sədri Fərid Şahbazlı deyib ki, layihənin reallaşdırılmasında məqsəd məktəblilərin lider kimi yetişməsinə təkan vermək, onlarda natiqlik qabiliyyətinin, ictimai fəallığının yüksəldilməsinə dəstək verməkdir. F. Şahbazlı deyir ki, «Liderlik məktəbi»ndə ilkin mərhələdə 25 məktəbli iştirak edir. Məktəbdə məktəblilərə Uşaq hüquqları ilə yanaşı, məktəblilərə Azərbaycan tarixi, mədəniyyəti, ədəbiyyatı və çağdaş ictimai-siyasi həyatı ilə bağlı təlimlər keçiriləcək. Təşkilat sədrinin sözlərinə görə, layihədə əsas məqsədlərdən biri də ölkə prezidentinin uşaq və gənclərlə bağlı siyasətinə dəstək verməkdir.\nDaha sonra çıxış edən Millət vəkili Nazim Məmmədov layihənin əhmiyyətindən danışaraq, «Liderlik məktəbi»nin məktəblilərin gələcək inkişfaı üçün mühüm əhəmiyyət daşdığını deyib. Deputat liderlik keyfiyyətinin əsaslarından danışaraq, liderlerin hər bir ölkənin tarixindəki rolundan danışıb. N.Məmmədov məktəblilərə liderliyin statusu və məsuliyyəti barədə danışıb.\nDigər millət vəkili Aydın Mirzəzadə «Liderlik məktəbi» layihəsi yüksək qiymətləndirdiyini deyib. Deputat Azərbaycan xalqının daim bəşəriyyətə böyük liderlər təqdim etdiyini deyərək, bu sırada ümummilli lider Heydər Əliyev, prezident İlham Əliyev, millət vəkili Mehriban xanım Əliyevanı qeyd edib. A.Mirzəzadə əsl liderin xüsusiyyətləri barədə uşaqlara maraqlı bilgilər verib.\nXatırladaq ki, məktəblilərlə təlimçi qismində görüşlərə keçirəcək ictimai-siyasi xadimlər də artıq bəllidir. Bu sırada millət vəkillərindən Fəttah Heydərov, Qənirə Paşayeva, Nazim Məmmədov, Aydın Mirzəzadə, Yaqub Mahmudov, Zahid Oruc, Məlahət Həsənova, QHT-lərdən Tənzilə Rüstəmxanlı, Aydın Xan və Akif Nağı, mediadan Elçin Mirzəbəyli, Akif Aşırlı və Yunus Oğuz və digərləri var. «Liderlik məktəbi» çərçivəsində məktəblilərin ölkənin bir sıra rayonlarına səfərləri də təşkil olunacaq.\nLayihənin sonunda fərqlənən məktəblilər isə diplom və hədiyyələrlə mükafatlandırılacaqlar


“DEDİLƏR BAHA OLAN ORGİNALDIR, SAXTA OLANSA UCUZ” – SAKİNLƏRİN DƏRMAN QORXUSU – VİDEO – Aydınlıq.Az\n“DEDİLƏR BAHA OLAN ORGİNALDIR, SAXTA OLANSA UCUZ” – SAKİNLƏRİN DƏRMAN QORXUSU – VİDEO\nARB TV-nin “Günə Doğru” verlişində dərman mafiası ilə bağlı maraqlı sujet yayımlanıb.\nMənşəyi məlum olmayan və dövlət qeydiyyatından keçirilməyən dərmanların satışını təşkil ediblər.\nBaş vermiş hadisə saxta dərmanı orjinalından necə ayırd etməli məsələsini gündəmə gətirir. Şəhər sakinləri bu məsələdə aldanmamaq üçün daim inandığı apteklərdən alış veriş etdiyini deyir.\nSakin: “Aptekdən almışam. Gətirmişəm evə. Görmüşəm ki, kefiyyəti yoxdur”.\nSakin: “Mən uşaq yeməyi alıram. Mənə deyirlər ki, bu yemək baha olduğuna görə orginaldır. Ucuzu isə saxtadır”.\nBəs alıcı saxta malı əslindən necə ayıra bilər? Dərman satışı ilə məşqul olanlar deyir ki, ilk baxışdan bunnu ayırd etmək mümkün olmur.\nLeyla Vəliyeva – Əczaçı: “Qiymətində və qablaşdırılmasında heç bir fərq olmur. Çünki oxşar olurlar. Ancaq bilinir ki, hardan almısan, hansı qoldan almısan. Bax ondan bilinir ki, bu saxtadır ya saxta deyil. Əsində biz dərmanları depodan alırıq. Biz də əminik ki, depomuzda saxta dərmanlar olmur”.\nÜmumiyyətlə ölkəyə 2 tip dərman preparatları idxal olunur. Bioloji aktiv əlavələri olan və tam kimyəvi tərkibli maddələr. Dərman vasitələrui haqında qanuna uyğun olaraq ölkəyə gətirilən bütün pereparatlar səhiyyə nazirliyinin analitik ekspertiza mərkəzi tərəfindən analiz olunur.\nİlqar Hüseynli – Ekspert: “Uyğunluq sersifikatı artıq rəsmi dövlət qurumu tərəfindən sahgibkara verilirsə ondan sonra həmin dərman pereparatlarını və yaxud da ki, bioloji aktiv maddəni sahibkarın ölkəyə idxalı ilə bağlı hər hansı problem yoxdur. Yəni Artıq o gömrük sənədləşməsidir, vergilərlə bağlı məsələlər öz əksini tapır. Bu presedurları keçdikdən sonra ölkəyə idxal olunur”.\nBelə olan halda aptekdən dərman alan müştəri şübhə etdiyi dərman haqqında əczaçıdan onun uyğunluq sertifikatını tələb edə bilər. Ekspert İlqar Hüseynli hesab edir ki, apteklərdə nadir hallarda saxta məhsullar olur. Yəni saxta mal qaçaqmalçılıq yolu ilə gətirilir onun ölkə daxilində istehsalı isə…\nİlqar Hüseynli – Ekspert: “Hal- hazırda ölkədə elə bir sexlər, elə bir xüsusi texnologiya ilə təmin olunmuş faktlar yoxdur ki, bu saxta dərman peraparatlarını istehsal edə bilsin”.\nXəstələnəndə pənah gətirdiyimiz dərmanlardan şəfa tapacağımızı düşündüyümüz halda xəstəlikdə tapa bilərik. Dünya səhiyyə təşkilatının hesabatına görə hər il 1 milyona qədər insan saxta dərmanların qurbanı olur. O zaman insan taleyi ilə oynayan və daha çox məsuliyyət payı olanlar kimlərdir? Dərmanı gətirən, onu satan , yoxsa bu bazaar nəzarət etməli olan?.\nŞOK: İNSANLAR FƏRQİNDƏ OLMADAN MİNLƏRLƏ BÖCƏK YEYİR – VİDEO\nÇoxsaylı qida və içkilərin hazırlanmasında ...\n“May ayında toy etmək olmaz, ay bala. Bizim fl...


Adalet.az | POLKOVNİK... Adalet.az | POLKOVNİK... Adalet.az | Ədalət -\nQara Rəşidin başına ermənilər bir milyon dollar qoymuşdu\n21164 | 2012-02-18 08:44\n...Onda 1990-cı ilin ortaları idi və qəzetimiz də yenicə çıxmağa başlamışdı. Təbii ki, bizim qəzet böyük oxucu auditoriyası qazanmışdı. Zarafat deyil, 65 min tirajla çıxan qəzetin oxucusu da çoxuydu. Bir kəlmə yazan kimi o dəqiqə yerlərdə ondan xəbər tuturdular. Əlbəttə, oxucu tapmaq, onun qəlbini ələ almaq o qədər də asan deyildi. Gərək elə yazmalı idin ki, hər hansı qələmə aldığın mövzu oxucunun ürəyini tərpətməli və içini silkələməliydi...\nBelə bir dövrdə Azərbaycanda vəziyyət heç də yaxşı deyildi. Yəni ermənilər tez-tez bizim kəndlərə hücum eləyir, yaşayış məntəqələrini yandırır və hətta bəzi insanları əsir götürürdülər. Amma bu o demək deyildi ki, elə bizimkilər də əlini-əlinin üstünə qoyub oturmuşdu. Düzdür, ermənilərin indi olduğu kimi o vaxtı da çox güclü arxası, havadarı vardı. Onlara "qorxma" deyənlər olmasaydı, cəsarət edib bizim torpaqlarımıza bir addım belə ayaq basa bilməzdilər. Ən azından ona görə ki, onlar çox vaxt bu addımı atanda mərd insanlarla üzləşir və paylarını alırdılar.\nDünyanın belə bir vaxtında Cəbrayıl rayonunda vəziyyət mürəkkəb idi. O qədər mürəkkəb idi ki, ermənilər bir an olsun belə bu torpaqdan gözlərini çəkmək istəmir və fürsət axtarırdılar ki, hansısa kəndi, hansısa yaşayış məntəqəsini ələ keçirsinlər. Belə məqamlarda həmişə irəli duran igid oğullar, qeyrətli insanlar olub. Həmin dövrdə də Cəbrayıl rayonunda polis şöbəsinin rəisi Rəşid Məmmədov idi. O Rəşid Məmmədov ki, Cəbrayıla gələndən sonra ermənilərə qan uddurmağa başladı. Yəni ermənilərin dədəsinə od qoydu. Düzdür, onların ağzında şirə yeri qalmışdı. Elə bu şirəyə də aldanıb tez-tez Cəbrayılın kəndlərinə hücum eləyirdilər. Rəşid Məmmədovsa rayona gəldiyi ilk gündən hər şeyi başqa cür qurmuşdu. Kimin cürəti nə idi ki, hər hansı hücum zamanı erməninin qabağından çəkinsin, baş girləsin və aradan çıxmağa can atsın. Rəşid Məmmədov elə bir sistem qurmuşdu ki, az bir müddətdə ermənilərin bütün cəbhə boyu mövqeyləri atəşə tutulurdu. O atəşə ki, onun altından ermənilər çox vaxt salamat çıxa bilmir, ağır itkilər verir və ən nəhayət torpaqlarını itirməyə başlayırdılar. Rəşid Məmmədovun başçılığı ilə keçirilən əməliyyat zamanı Cəbrayılla qonşu olan Xocavənd (Hadrut) rayonunun 14 kəndi ermənilərin əlindən alınmışdı. Elə ən çox da ermənilərə təsir eləyən o idi ki, Cəbrayılın torpaqlarına göz tikdiyi zaman öz torpaqlarını itirmişdilər. Bu isə onlara çox ağır gəlirdi. Eşidəndən də ki, bütün əməliyyata polis rəisi Qara Rəşid rəhbərlik edir, onda daha da əsəbləşiblər. Deyiblər ki, o Rəşid olsun, biz də erməni, görsün, onun başına nə oyun açacağıq. Düzdür, ermənilər Qara Rəşidin başına elə bir oyun aça bilmədilər, amma onun başı üçün bir milyon dollar ayırdılar...\n... Səhər işə gələndə baş redaktorumuz Aqil Abbas dedi ki, Cəbrayıla gedib, polis rəisi Rəşid Məmmədovla görüşəcəksən. Bilirəm, onsuz da sənin ürəyin həmişə o yerlərə can atır. Mən də sənin ürək döyüntünü hiss edib, bu tapşırığı sənə həvalə edirəm...\n... Onda havalar soyumuşdu. Ara-bir də qar atırdı. Axşamı qatarla Füzuliyə yola düşdüm. Səhər qatar Bəhmənliyə çatanda qatardan düşüb evimizə gəldim. Rəhmətlik anamla hal-əhval tutdum və sonra da dedim ki, tələsirəm, Cəbrayıla getməliyəm. Anamsa kövrəlmiş halda dilləndi:\n- Ay oğul, orda hər gün güllə atılır. Gedərsən səni də vurarlar.\nTəbii ki, anamın bu həyəcanını başa düşürdüm. O məndən qorxurdu, amma buna baxmayaraq, səhər-səhər yaxın bir dostumla Cəbrayıla getdim. Rayon mərkəzində polis şöbəsinin qabağında maşını saxlayıb, rəisi soruşdum. Dedilər ki, rəisin başı çox qarışıqdır. Üstəlik Bakıdan da qonağı var. Mən də xahiş elədim ki, Rəşid müəllimə deyin ki, məni Aqil Abbas göndərib, onunla görüşməliyəm. Bir neçə dəqiqədən sonra növbətçi yanıma gəldi və dedi ki, Rəşid müəllim sizi gözləyir.\nOnunla görüşəndə çox qəribə hisslər keçirdim. Fikirləşdim ki, ermənilər heç də hər adamın başına bir milyon dollar qoymazlar. Ayağa qalxıb mənimlə köhnə tanışlar kimi görüşdü:\n- Xoş gəlmisiniz, - dedi - Aqil Abbas necədi? Görürsən də göydən od yağır. Ermənilər ac canavara dönüblər. Cavabını verməsək yerlərində oturmazlar...\nYanında tanımadığım bir adam da vardı. Hər ikisinin qabağına bir stəkan çay qoymuşdular. Düyməni basıb, növbətçiyə dedi ki, bir stəkan da çay gətirin. Növbətçi bir stəkan da çay gətirdi, mən içmək istəmədim. Rəşid müəllimin təkidindən sonra bir qurtum aldım, sonra da stəkanı nəlbəkiyə qoydum. Rəşid müəllim dedi ki, qonağı yola salıb, səngərə gedəcəm. Bu sözləri deyəndən sonra diqqətlə mənim gözlərimə baxdı:\n- İstəsən səni də apararam, - dedi.\n- Əlbəttə, sizinlə məmuniyyətlə səngərə gedərəm.\nRəşid müəllim məndən üzr istəyib, qonağa tərəf irəlilədi. Dedi ki, siz bir dəqiqə gözləyin, qonağı ötürüb gəlirəm. Bir neçə dəqiqə keçməmişdi, o qonağı yola salandan sonra yenidən kabinetə qayıtdı və telefonla göstəriş verdi ki, maşınını hazırlasınlar və silahları da gətirsinlər. Bir dənə də əlavə avtomat müxbirə verərsiniz - deyə dəstəyin o biri başında əmri gözləyən əməkdaşa göstəriş verdi.\nHəyətə düşəndə bayırda qar daha da möhkəm yağmağa başlamışdı. Sonra Rəşid müəllim mənə sarı dönüb, dilləndi:\n- Heç soruşmadım, səhər-səhər çörək yemisənmi?\n- Amma yeyən adama oxşamırsan. Gəl, bir tikə çörək kəsək sonra yuxarı kəndlərə qalxarıq...\nO, həyətdəki qonaq otağındakı xidmətçilərə göstəriş verdi. Bir göz qırpımında səhər yeməyi hazır oldu. Stolun üstünə yağ, qaymaq, bal düzüldü və isti çay da gətirildi. Dedi ki, utanma, çörək ye. Sözün düzü, mən özümü bir qədər yaxşı hiss eləmirdim. Daha doğrusu, onun mehribanlığından və səmimiyyətindən sıxılan kimi olmuşdum. Hiss eləyirdim ki, o, özü çörək yeyib, sadəcə olaraq məni yedirtmək istəyir. Təndir çörəyindən kəsib mənə sarı uzatdı. Bizim pendirin, qaymağın dadı sizinki kimidir. Ye, gör necə ləzzətlidir?\n... Hər şey çox gözəl idi. Bir tikə çörək də, bir stəkan çay da, camış qaymağı da, amma mənim ürəyim səngərə doğru atlanırdı. Rəşid müəllim özünəməxsus səmimiyyətlə ayağa qalxdı və dedi.\n- Bilirəm ki, mənim dostum Aqil Abbasın yanından gələn oğlan ürəkli olmalıdır. Çünki Aqil Abbas özü ürəkli adamdı və ətrafına da ürəkli oğlanlar yığıb. Əgər ürəkli oğlanlar olmasanız, belə cəsarətli qəzet buraxa bilməssiniz. Və sən də ürəkli oğlansan ki gəlib bura çıxmısan. Hər müxbirin işi deyil, Cəbrayıla gəlib, səngərə getməyi arzulasın...\n... Onun xidməti maşınına əyləşdik. Özünün də silahı vardı, sürücünün də, mənim də. Ehtiyatda olan zabit olduğuma görə silahla davranmağı yaxşı bilirdim. Bu Rəşid müəllim də gözündən qaçmamışdı. Ermənilərlə qonşu mövqeyə çatanda qarşı tərəfdən atəş səsi eşidildi. Rəşid müəllim dedi ki, başladılar, amma qorxub eləmə...\nMaşından düşüb, əlimizdə avtomat mövqe tutduq. Atışma bir neçə saat davam elədi. Qar yağdığına görə, uzandığımız yer çox soyuq idi. Təbii ki, mənim əynimdə palto vardı və o palto da qarqarışıq palçığa batmışdı. Rəşid müəllim yanındakı polislərə göstəriş verdi və bizə atəş açılan mövqe 10-15 dəqiqədən sonra susduruldu. Amma yenə başqa səmtdən atəş açmağa başladılar. Bu dəfə də Rəşid müəllim öz ağayanalığı və mərdliyi ilə seçildi. Dedi ki, mən heç nədən qorxmuram. Bircə ondan qorxuram ki, sənə güllə dəyər...\nDüz gözlərimin içinə baxdı. Amma deyəsən, bir qədər qorxmuşdum. Bunu Rəşid müəllim də hiss eləyirdi. Hər tərəfdən güllələr yağış kimi yağanda bundan xilas olmaq o qədər də asan deyil. Bunun üçün ən azından müharibə qayda-qanunlarına alışmalısan. Yavaş-yavaş buna alışırdım.\nYenidən Rəşid müəllim mənə sarı çevrildi:\n- Elə bil qorxdun?\n- Yox, qorxmadım. Sadəcə ilk dəfə döyüşdə olduğuma görə bir az həyəcanlandım.\n- Qayıdarıq şəhərə, orda 100 qram tut arağı içərsən, hər şey ötüb keçər.\n- Mən içki içmirəm...\n- Necə ola bilər. Aqil Abbas kimi yeyib-içən adamın yanında işləyəsən, içki içməyəsən?\n- Nə bilim, vallah...\n...Həmin günü düz iki saat Rəşid müəllimlə səngərdə olduq. Onun polis əməkdaşlarına verdiyi əmr bu gün də qulağımda səslənir. Kişi heç vaxt ölümdən qorxmaz. Onlar kimdir ki, biz bu dığaların qabağından qaçaq. Doğrudan da Rəşid müəllimin adı gələndə ermənilərin arasına vəlvələ düşürdü. Sanki hər hansı bir mərmi, hər hansı bir partlayıcı onların arasına düşüb, ölüm sancdığı kimi Rəşid müəllimin də adı gələndə onlar bir o qədər qorxu keçirirdilər...\nRayon mərkəzinə qayıdanda artıq axşam düşmüşdü. Rəşid müəllim dedi ki, çörək yeməmiş səni buraxan deyiləm. Uşaqlara da demişəm ki, sənə paydan-pülüşdən qoysunlar. Çünki mən səngərdə gördüm ki, sən necə ürəkli oğlansan. Öz ölümümdən qorxmurdum, sənə dəyə biləcək güllədən qorxurdum. Şükür ilahiyə ki, sağ-salamat səni evinizə yola salıram...\n...Yenə tapşırıq verdi ki, yemək hazırlasınlar. Budəfəki şam yeməyində yaxın silahdaşları da iştirak eləyirdi. Onlar ilk badəni Azərbaycanın böyüklüyü naminə qaldırdılar. Sonrakı badəni isə Aqil Abbasın və qəzetimizin əməkdaşlarının şərəfinə içdilər. Amma nə illah eləsələr də mən bir qurtum da araq içmədim. Təbii ki, Rəşid müəllim də araq içmədiyimi görüb heç bir şey demədi. Bircə onu dedi ki, içki içmirsə, məcbur eləmək lazım deyil. O ki, Bakıdan gəlib, bizimlə ağır döyüşdə iştirak eləyib, nəyə desən dəyər...\n... Şam yeməyindən sonra Rəşid müəllim məni öz xidməti maşını ilə Füzuliyə, kəndimizə yola saldı. Yenə qar yağırdı. Axşam saat 2-də evimizə çatanda anam yuxudan ayağa qalxıb sevincək halda dilləndi:\n- Şükür Allaha, sağ-salamat qayıtmısan. Tay bir də səni cəbhəyə-məhbəyə getməyə qoymayacağam. Sənə bir şey olsa, mən neylərəm...\nMüharibənin ağır günlərində polkovnik Rəşid Məmmədovla tez-tez görüşürdüm. Bəzən ayda bir dəfə cəbhə bölgəsinə gedir, Füzulidə, Cəbrayılda olur və onların döyüşündə iştirak eləyirdim. Elə ki, yazılarım qəzet səhifəsinə çıxırdı, onda Rəşid müəllim deyirdi ki, bax, sənin bu yazıların yüz avtomatdan, yüz topdan daha güclüdür. Uşaqlar o yazıları oxuyanda elə bil ki, dünyanı onlara verirsən. Sən də dünyanı onlara verdiyinə görə, bu uşaqlar da, mən də səni çox istəyirik...\nHər dəfə onunla görüşəndə sanki mənə qeyri-adi bir qüvvə, müsbət enerji və xoş aura gəlirdi. Elə bilirdim hansısa bir maraqlı teatra, kinoya və tamaşaya baxıram. Çünki müharibə elə bir şeydir ki, səni bir-birindən dəhşətli, qorxulu və vahiməli anlara aparır. Elə adam istəyir ki, hər dəfə hansısa bir maraqlı nəsə görsün. Mən də hər dəfə görüşəndə Rəşid müəllimdə hər adamda olmayan mərdliyi, dəyanəti, kişiliyi və səmimiyyəti hiss eləyirdim. Hiss eləyirdim ki, bu kişinin dünya boyda bir ürəyi var. Bu ürəyin içində bütöv bir Azərbaycan yerləşib. Bu ürəyin içində ermənilərə sonsuz qəzəb və nifrət var...\n...Bir dəfə Füzulinin Divanalılar kəndindən ermənilər bir neçə qadını əsir götürürlər. Təbii ki, bu xəbəri polkovnik Rəşid Məmmədov da eşidir. Heç kimə bir söz demədən, silahsız-filansız sürücüsü ilə düz ermənilərin qərargahına gedib çıxır. Ermənilərin qərargah rəisi Rəşid müəllimi görəndə gözü böyüyür. Deyir ki, Rəşid kardaş, xoş gəlmisən, oturax, bir tikə çörək yeyək. Rəşid müəllim də deyir ki, sizin millətin çörəyi dizini üstündədir. Sizinlə çox çörək kəsmişik və hamısını da tapdalamısınız. Füzulidən qadınlar gətirmisiniz, sizə bir neçə saat vaxt verirəm, əgər qaytarmasanız, sizin yüz qadınınızı evinizdən aparacaqlar. Bilin ki, bu zarafat-zad deyil, bir ultimatumdur. Ermənilər yaxşı bilirdi ki, Rəşid müəllim nə deyirdi, onu da eləyirdi. Üç-dörd saatdan sonra onlar Füzulidən apardıqları qadınları bizimkilərə qaytarırlar və hər şey sakitçiliklə həll olunur.\nErmənilər Qara Rəşidin başına bir milyon dollar qoymuşdular. Ancaq onu öldürə bilmədilər. Ona görə öldürə bilmədilər ki, Rəşid Məmmədovu öldürmək elə də asan deyildi. Amma illər keçdi, günlərin birində Rəşid müəllimi Cəbrayıldan rəislikdən çıxarıb, Ağdama, ordan da Lənkərana göndərdilər. Bax, ondan sonra nələr baş verdi, bir Allah bilir, bir də həmin anları yaşayan insanlar. O vaxtlar Cəbrayılda ermənilər bir qarış torpaq belə ala bilmədilər, əksinə onların 14 kəndini Qara Rəşid aldı. Banazuru aldı, Daşbaşını aldı...\n...Günlərin birində isə başına bir milyon dollar ayrılmış polkovnik Rəşid Məmmədov müəmmalı avtomobil qəzasına düşərək dünyasını dəyişdi. Çox qəribə idi. Cəbhədə güllənin yağış kimi yağdığı vaxt ona bir şey olmadı, amma bir avtomobil qəzasında hər şey dəyişdi. Görünür, onun qədrini çoxları bilmədiyinə görə, Allah-Təala da onu götürüb öz dərgahına apardı. Bəndənin sevə bilmədiyi və qorumağı bacarmadığı insanları Allah-Təala həmişə öz dərgahına aparır. Öz dərgahına aparır ki, onun qədrini bəndələr bilmir, sevmir və sevmədiyinə görə də özü sevir...


Rus pilotun ailesine ev teklif eden belediyye sedri işden çıxarıldı - Azadliq Xeber\nRus pilotun ailesine ev teklif eden belediyye sedri işden çıxarıldı\nRus pilotun ailəsinə ev təklif edən bələdiyyə sədri işdən çıxarıldı\n04 İyul 20:10\nxeber – Daha 70 nəfər partiya sıralarından ayrılıb.\nTürkiyə tərəfindən vurulan rus təyyarəsinin pilotunun ailəsinə ev verməyi təklif edən bələdiyyə başçısı vəzifəsindən istefa verib.\nAzadlıq.az xəbər verir ki, anspress-in məlumatına görə, bu səbəblə Milliyyətçi Hərəkat Partiyasından kənarlaşdırılması üçün nizam intizam komitəsinə göndərilən Antalyanın Kemer rayon bələdiyyə rəhbəri Mustafa Gülün vəzifəsindən getdiyi bildirilir.\nMustafa Gül ilə yanaşı aralarında Bələdiyyə Məclis üzvü, rayon icra başçısı və nümayəndələrdən ibarət 70 nəfər partiyadan ayrılıb.\nOleq Peşkov- rus pilot Ötən həftə bildirlib ki, ev Antalya Kəmər bələdiyyəsinin təşəbbüsü ilə paraşütlə vurulan təyyarədən xilas olan, lakin eniş zamanı qətlə yetirilən pilot Oleq Peşkovun ailəsinə təqdim ediləcək.\nBaşçı Gül konsul Aleksandr Tolstopyatenkonu öz ofisində ziyarət edib. O, özü ilə hədiyyə gətirib. Tablo və türk şirniyyatını “münasibətlərimizin şirin qalması üçün sizə şirniyyat gətirdim” deyərək təqdim edib.\n“Dövlət turizmin önünü açmaq üçün bu qədər iş görüb. Biz də belə bir jest etmək istədik. Kəmərdəki otellər və mülkilərin imzası ilə ölən pilotun ailəsinə ev verməyə qərar verdik. Bu təklif qəbul edilərsə, pilotun ailəsini Kəmərdə görmək bizi çox sevindirər”.\nKəmər bələdiyyə başçısı rus konsulun ofisindəÖtən il noyabrın 24-də Suriya ilə sərhəddə “Su-24” rus təyyarəsinin vurulmasından sonra Rusiya-Türkiyə münasibətləri soyumuşdu. Bu hadisədən sonra iki ölkə arasında gərginlik yaranmışdı. Hər iki ölkənin prezidenti və dövlət rəsmiləri hadisədən sonra bir-birlərinə qarşı kəskin ittihamlarla çıxış etmişdilər.


Dekabr 2020 – Səhifə 5 – Futbol İnfo\nFransanın “Lequipe” nəşri Liqa 1-də 2020-ci ilin rəmzi komandasını müəyyənləşdirib. Futbolinfo.az xəbər verir ki, PSJ-dən 8 futbolçunun yer aldığı rəmzi heyətə “Lill”in türkiyəli futbolçusu Zeki Çelik...\n“Real”ın sabiq baş məşqçisi Santyaqo Solarinin yeni ünvanı bəlli olub. Futbolinfo.az xəbər verir ki, ispan mütəxəssis “Klub Amerika”nın “sükanı arxasına” gətirilib. Bu barədə Meksika təmsilçisinin mətbuat...\n“Qəbələ” üçün 2020-ci ildə 19 oyun\nBaşa çatmaqda olan 2020-ci il son günlərini yaşayır. Futbolinfo.az xəbər verir ki, “Qəbələ”nin əsas komandası bu il yalnız Premyer Liqada meydana çıxıb. Komanda bu müddətdə 19...\n“Bavariya”nın futbolçusu Alfonso Deyvis mükafatlandırılıb. Futbolinfo.az xəbər verir ki, 20 yaşlı müdafiəçi Kanadada ilin ən yaxşı idmançısı adına layiq görülüb. Bu barədə Kanada Futbol Federasiyasının mətbuat...\n“Qəbələ”nin qış fasiləsinə qədər vurduğu qollar – VİDEO\nFutbolinfo.az sizi “Qəbələ”nin Azərbaycan Premyer Liqasında 2020/21 mövsümünün qış fasiləsinə qədər vurduğu qollardan ibarət videoçarxla tanış edir:\nSamir Abasov: “Yaxşı hücumçu tapsaq, alacağıq”\n“İndiki məqamda kimisə göndərmək niyyətimiz yoxdur. Amma sabah hər hansı futbolçu getmək istədiyini desə, onu saxlamayacağıq. Prins İbarada da belə oldu. Burada xoşbəxt deyildi. Çempionata uyğunlaşa...\n“Neftçi” klubunun əməkdaşları və futbolçuları ölkənin ərazi bütövlüyünün müdafiəsi ilə əlaqədar yaralananların və şəhid ailələrinin təminatına dəstək məqsədilə yaradılmış “YAŞAT” Fonduna ianə edib. Futbolinfo.az xəbər verir...\n“Barselona” klubu ciddi itkiylə üzləşib. Futbolinfo.az xəbər verir ki, Kataloniya təmsilçisinin futbolçusu Filippe Koutinyo zədələnib. Bu barədə klubun mətbuat xidməti məlumat yayıb. Braziliyalı yarımmüdafiəçi La Liqanın...\nİtaliyanın “Yuventus” klubu titul sponsoru olan “Jeep” şirkətiylə müqavilənin müddətini artırıb. Futbolinfo.az xəbər verir ki, bu barədə klubun mətbuat xidməti məlumat yayıb. “Yuventus” “Jeep”lə olan sözləşməni...\n“Neftçi” klubunun rəhbərliyi, komandanın baş məşqçisi, kapitanı və azarkeşlər Azərbaycanın ərazi bütövlüyü uğrunda müharibədə həlak olmuş şəhidlərin əziz xatirəsini ehtiramla yad ediblər. Futbolinfo.az klubun rəsmi saytına...


Bizim rayonun Parisi\nKulis.Az yazıçı Azad Qaradərəlinin “Mən Cəbrandan dönmərəm” essesini təqdim edir.\n(Yazıda C.X.Cəbranın 2009-cu ildə “Şərq-Qərb” nəşriyyatında çap olunmuş “Sükutun poeziyası” kitabından istifadə olunub)\nMən ucqar bir kənddə doğulmuşam. Orada mədəniyyət adına tək bircə ibtidai məktəb vardı ki, onun da müəllimi atam idi. Vəssalam! Nə kitabxana, nə klub, nə uşaq bağçası...\nAmma min kitaba dəyən sözlər bilən nənəm vardı ki, onun da sözləri məni yazı-pozu adamına çevirdi. Amma yalançı, bayağı və qafiyəpərdaz şair də edə bilərdi. Qanımın arasına orta məktəbi oxuduğum Mincivan qəsəbəsi girdi. Burada hər axşam film verilən kinoteatr, bir neçə məktəb, kitabxana və böyük bazar vardı. Üstəlik. Burada başqa millətlər də yaşayırdı. Burdan Bakıya, Yerevana qatarlar keçirdi...\nBu dəmiryolçular qəsəbəsi bizim rayonun balaca Parisi idi. Bakıda çıxan ən yeni romanı azı on gün sonra bura gətirirdilər. Sonra da həmin romanı oxumaqçün növbəyə dururdılar. Ən birinci dəbdə olan paltarı uzağı bir həftə sonra buranın aristokratları, sonra da hamı geyinirdi. Ən yeni xörəklərin resepti tezliklə Mincivana gətirilirdi. Ən təzə siyasi söhbətlər Tarışın pinəçi budkasında müzakirə olunardı. Kimi dolamaq lazımdırsa, onun da ssenarisi burada yazılar-cızılardı...\nBurada hamı qəzet oxuyurdu.\nBu qəsəbənin dəmiryol məktəbi adnandı. Müəllimlərinə müəllim çatmazdı. Siniflərdəki 30 uşaqdan azı 20-si ali məktəbə girirdi.\nBakıda çoxlu mincivanlı yaşayırdı. Əlləri Moskvaya da çatırdı: dəmiryol biletiylə bütün ittifaqı pulsuz gəzmək olurdu.\nBurada mədəniyyət əsl mənada qıcqırırdı.\nBuranın avaraları, qumarbazları, lotuları, “türemşikləri” də adnandı. Amma onlar da savadlı idilər.\nMincivan şəxsən mənim bir avropalı kimi inkişaf etməyimdə böyük rol oynadı. Hətta o dərəcədə ki, uzun illər şərq kitablarından, Asiyadan qaçdım – ayağım yer tutuncan. Elə bilirdim ki, Sədi, “Qabusnamə”, “Min bir gecə” Asiyanın başının bəlasıdır... Əlbəttə, bunda mənim haqqım da vardı. Axı mən tək deyildim. Arxamda M.F.Axundovun, M.Cəlilin, Sabirin hənirtisini daim duymaqdaydım: “Harda müsəlman görürəm qorxuram.”\nBir Cəbran Xəlil Cəbran varmış. Uzun zaman bizdən gizlədilən Cəbran! Dərsliklərimizə salınmayan, tərcümə edilib yayılmayan Cəbran... Amma qərbi şərqə qatıb yoğuran, yeni bir nemət düzəldən Cəbran özü də şərqdən qərbə getmiş, sonra qayıtmış və getməyiynən qayıtmağından YENİ DÜNYA yaranmışdı.\nCəbran məni də Şərqə qaytardı.\n“Yeddi dəfə öz ruhuma nifrət etmişəm:\nBirinci dəfə, o yüksəkliyə qalxmaq üçün itaət edəndə.\nİkinci dəfə, onun şikəstlər yanında axsadığını görəndə.\nÜçüncü dəfə, ona asan və çətin arasında seçim etmək lazım gələndə asanı seçəndə.\nDördüncü dəfə, o zülm edib haqq qazandıranda ki, hamı belə edər deyəndə.\nBeşinci dəfə, o, öz zəifliyi ucundan səbri güc kimi qələmə verəndə.\nAltıncı dəfə, o, kifir bir simadan üzünü çevirəndə və bilməyəndə ki, bu onun öz simalarından biridir.\nYeddinci dəfə, o mədhiyyə oxuyub, bunu xeyirxahlıq zənn edəndə.”\nSon qənaətim budur: təkcə şərqli təfəkkürüylə uzağa gedə bilməzsən. Zira təkcə qərbli təfəkkürüylə də çox məsafə qət etmək çətindir. Bunların birindən məhrum olana da Cəbranın sözü var: “Sən korsan, mən isə kar və lal. Elə isə gəl əl-ələ tutuşaq. Bir-birimizi anlamağa çalışaq.”\nSonda: Şərqi duymamaq, Qərbi bilməmək, Cəbranı bilməməkdən keçir. Şəxsən mən Cəbrandan dönmərəm.


Atalar sözləri (7-ci hissə) - xanimlar ucun qadin xeberleri\nGörən desin habelə.\nHər yerindən duran özünü peyğəmbər sayır.\nHər aydınlığın bir qaranlığı var,\nHər qaranlığın da bir aydınlığı.\nHər işin öz yeri, hər sözün öz məqamı var.\nKasıb öləndə molla xəstə olar.\nKeçmə namərd körpüsündən qoy aparsın sel səni.\nKişi tüpütdüyünü yalamaz.\nMaraqlı Baxılıb: 2320 Tarix: 18 noyabr 2013\nsonxeber.az sonxeberler.az həkim məsləhəti yay kolleksiyasi qadin sayti ana haqqinda atalar sozleri milli yeməklər pustenin faydalari saç maskaları kosmetika yengec haxışda


İlqar Balayev » Etatist.com internet qəzeti\nİstədiyin Hər Şey Pərdə Arxasındadır\n3-03-2016, 16:26 Oxunub: 1703\nBu mətnin xəyalımda yaranan təsəvvürünü yaratdım.\nGəncləri düşərgəyə (lagerə) aparanda, həmişə onlara çox sayda kurslar qoyub yormayın, bəzən praktik bir təlimlə də nəsə öyrədin. Məsələn, bir gün gənclərə axşam yeməyi verin, amma qaşıq paylamayın; şorba verib deyin ki, üzr istəyirik, uşaqlar, bu axşam qaşıq olmayacaq. Baxarsınız, biri əsəbləşəcək, biri lağ edəcək, biri bağıracaq... bir sözlə, gileylər biri beş qəpikdən havada uçuşacaq: "Necə yəni, bu axşam qaşıq yoxdur? Əşi, bunlar işlərini bilmir. Pəh! Belə də şey olar? Dəlixanadı, yemək gətiriblər, qaşıq gətirməyiblər... Dərdimizə bir baxın ha, qaşıq yoxdur, indi necə olacaq, əlimizlə yeyəcəyik?"\nBiri deyinə-deyinə şorbasını kasadan içəcək; bir başqası təsadüfən yanında gətirdiyi qaşığı istifadə edəcək; biri öz qaşığını başqasına verəcək; bir başqası dostuna yandı-qındı verəcək ki, "bax hələ, sən özünlə qaşıq gətirməmisən, amma mən gətirmişəm, öl ha!..." Xülasə, hər kəs gerçək rəngini üzə çıxaracaq.\nBütün bunlardan sonra əlinizdə qaşıqlarla onlara yaxınlaşıb xoş bir təbəssümlə, deyin ki: "Uşaqlar, qaşıqlarınız daim, bax, burada idi - pərdənin arxasında. Bu, sadəcə xırda bir sınaq idi. Gözəl reaksiya verən hər kəsə təşəkkür edirik". Sonra ehmalca qaşıqları paylayın. Görəcəksiniz ki, hamısı utanacaq, xəcalətdən başlarını aşağı salıb susacaqlar. Siz bu yolla onları (bəlkə də həyatlarında ilk dəfə olaraq) məhz özləri ilə rastlaşdırmısınız; onlar başqasından deyil, özlərindən utanacaqlar. Çünki bu sınaq bir ayna rolunu oynayaraq onlara özlərini göstərib.\nHəyatımızdakı bir çox əksiklər də belədir - pərdənin arxasında. İndi nə arzulayırsan? Evlənmək? Nə qədər cəhd edirsən, alınmır? Əlləşirsən, olmur? Buradadır, pərdənin arxasında. İnan! Pərdənin arxasındadır. Ev istəyirsən? Pərdənin arxasındadır. Yaxşı gəlir istəyirsən, amma çalışırsan nəsə alınmır? Burdadır, pərdənin arxasında, fəqət Allah hələlik vermir. Bilərək vermir bunları. Hər kəs bunları tapmaq üçün min bir əzaba qatlaşıb, gecəsini gündüzünə qataraq hər yeri axtarır. Tapmırsa da dəliyə dönür, üsyan edir, həyatını daha da betər edir.\nAmma Allah vermir, hələ ki vermir, qəsdlə vermir.\nSoruşa bilərsiniz ki, yaxşı bəs axı bu gecikmənin fəlsəfəsi nədir?...\nAllah səni özünlə qarşılaşdırmaq istəyir, səni özünə göstərərək özünü düzəltməni istəyir. Başqa yolla sən heç vaxt əsl özünü görməyəcəksən. Qüsurlarını isə heç görməyəcəksən, axı özünü sevirsən... Elə biləcəksən ki, çox böyük insansan. Amma bu sınaq bir ayna kimi səni əks etdirir, özünü apaydın görürsən - müsbətini də, mənfini də.\nİlahi sınaq həmişə nəyisə öyrənmək üçün deyil, nəyisə öyrətmək üçün olur. Axı O, sınaqsız da hər şeyi bilir.\nİndi həmin düşərgədəki o gecəki gənclərə başqa bir axşam, məsələn desəniz ki, "bu gün axşam yeməyi yoxdur". Gülüb, rahatlıqla "problem yoxdur!" deyəcəklər. İnanın mənə, elə bax, belə, "problem yoxdur!" deyəcəklər. Nə giley olacaq, nə güzar, nə əsəb, nə gərginlik. Hətta üzlərində razılığın gözəlliyini də sezəcəksiniz; baxacaqsınız ki, o məlum AYNA sayəsində təvazökarlığı və təmkinli olmağı öyrənib, əxlaqən ucalıblar artıq.\nArtıq "axşam yeməyi yoxdur, durun qalxın gedək" – desələr belə, "yaxşı, problem yoxdur, bir gecə də yeməksiz gedərik" – deyəcəklər. "Niyə artıq şikayət etmirsiniz?" – deyə soruşsalar, cavab verəcəklər ki, "niyə şikayət edək ki, yemək pərdənin arxasındadır. Xeyr, biz bir dəfə daha xəcalət çəkmək istəmirik, bilirik ki, bu sadəcə bir sınaqdır".\nBu minvalla gənclərə həm özlərini göstərmək, həm də "hikməti" öyrətmək olar - hər şeyin (hər qüsurun, çatışmazlıq və problemin) bir hikməti olduğunu.\nAllah sizin kökslərinizdə olanları sınamaq, qəlblərinizdə olanları təmizləmək üçün belə etdi. (Ali-imran, 154)\nƏn soldakı həm pərdədir, həm də qapı.\nYuxardakı qara zülmətin yavaş-yavaş itməsidir.\nHamar yer və qırış yer mövzunun əsas yeridir. Yəni istədiyimiz şeylər divar arxasındadır kimi görünür, (hamar yer) əslində isə pərdə arxasındadır. (qırış yer)\nOrtadakılar kiçik güzgülərdir. İnsanın özünə baxıb oyanması üçün. Ayna həm də digər insanlardır. Qırmızı rəng də qan ləkələridir. Yəni bu olduqca əzablı bir yoldur.\nSaçaqlı kəndir isə pərdəni aralayan və qapını açan iradə gücüdür.\nƏl işi İlqar Balayevə məxsusdur.\nAtatürk düşmənçiliyinə aydınlıq gətirmək lazımdır\n"Fəth", "işğal" və əsl İslam\nAdəm və “Adəmöncəsi” insan irqləri\nSaida 3 mart 2016 16:45\nYo pis deyilsen İlqar)\nSaida 3 mart 2016 16:46


Prezident İlham Əliyev Azərbaycan müstəqiliyinin qarantıdır\n13 Oktyabr 11:09 | 514\nPrezident cənab İlham Əliyev oktyabrın 4 də Cəbrayılın işğaldan azad edilməsindən 1 il sonra, rayon ictimaiyyətinin nümayəndələri ilə çox səmimi görüş keçirdi və ətraflı çıxış etdi.\nÇıxışı zamanı ölkə başçımız Cəbrayılın işğaldan azad edilməsindən cəmi 1 il keçməsinə baxmayaraq böyük işlər görüldüyünü vurğuladı. Doğrudan da bizim güclü, qüdrətli dövlətimiz, fədakar və qəhrəman xalqımız var. Tarixdə belə bir hadisə olmayıb ki, hansısa ölkə ağır müharibə aparıb torpaqlarını işğaldan tam azad etsin və eyni zamanda bu torpaqlarda belə sürətli və böyük quruculuq işləri aparsın. Bu gün işğaldan azad edilmiş bütün şəhər və kəndlərimiz yenidən qurulur. Halbuki bu şəhər və kəndlərimiz işğal dövründə erməni barbarları tərəfindən tamamilə dağıdılmış, daş üstə daş qoymamışlar. Bütün tikililərin daşlarını da talayıb aparmış, apara bilmədiklərini dağıtmışdılar. Bölgəyə səfər etmiş hər kəs, eləcə də xaricdən gələn jurnalistlər, diplomatlar, erməni vəhşiliyini öz gözləri ilə görüblər. İşğal zamanı beynəlxalq təşkilatlar, xüsusən ATƏT in Minsk qrupunun həmsədrləri bu vəhşiliyi görsələr də buna göz yumurdular.\nCəbrayılın işğaldan azad edilməsində ordumuzun əsgər və zabitləri böyük qəhrəmanlıq və şücaət göstərmişdilər. Ermənilərin bir neçə xətdən ibarət istehkam sədlərini ordumuz darmadağın etdi. Şəhidlər də verdik. Amma ordumuz bir addım da olsa geri çəkilmədi. Əsgərlərimiz öz canları, qanları bahasına Cəbrayılı azad etdikdən sonra Zəngilanı, daha sonra Qubadlını və Laçın rayonunun cənub hissəsini işğaldan azad etdi.\nPrezident cənab İlham Əliyevin tapşırığına əsasən işğaldan azad olunmuş ərazilərdə iqtisadi zonalar yaradılır.\n"Araz Vadisi İqtisadi Zonası"nın yaradılması tək Cəbrayıl rayonunun deyil, bölgənin iqtisadi inkişafı üçün də çox önəmli layihədir. Artıq Rusiyanın və Türkiyənin iri şirkətləri bu əraziyə böyük investisiyalar yatırır. Cəbrayıl rayonunun elektrik enerjisi ilə təminatı da demək olar ki, yekunlaşıb. Şəhərə müasir standartlara uyğun 4-6 zolaqlı yol çəkilir. Cənab İlham Əliyev Cəbrayılın ilk yaşayış binasının təməlini qoydu. Bu yaşayış binası hazır olduqdan sonra ilk sakinlər bu mənzillərə köçürüləcək. O vaxta qədər isə xəstəxanalar, məktəblər, yeni iş yerləri yaradılacaq.\nOktyabrın 4 də Cəbrayılın işğaldan azad edilməsi Qələbəmizin təmin olunmasında çox əhəmiyyətli bir hadisə idi. Müharibənin ilk həftəsi Cəbrayıl birinci şəhər mərkəzi olaraq işğaldan azad edilmişdir. İşğaldan azad edilmiş torpaqlarımıza "Böyük Qayıdış" da Cəbrayıldan başlamışdır. 2016 cı ilin aprel döyüşlərindən sonra yerli sakinlər Cocuq Mərcanlı kəndinə geri dönmüşdülər.\nAzərbaycan Vətən Müharibəsində Zəfər qazandı. Müzəffər Ali Baş Komandan cənab İlham Əliyev çıxışı zamanı Ermənistanda Azərbaycana qarşı təxribat törətmək istəyənlərə bir daha xəbərdarlıq etdi. Ölkə başçımız ümumiyyətlə Azərbaycana qarşı kiçik bir təhlükə törədə biləcək istənilən dövlət və qüvvələrə qarşı Azərbaycanın lazımi addımlar atacağını bildirdi.\nSon zamanlar qonşu İran İslam Respublikası Azərbaycana qarşı əsassız ittihamlar irəli sürməyə başlamışdır. Özünü İslam dininin təəssübkeşi adlandıran İranın əsil siması üzə çıxdı. İran Azərbaycanın güclü və qüdrətli bir dövlətə çevrildiyini həzm edə bilmir. Torpaqlarımız işğal altında olan zaman İran özünü Azərbaycana dost və qardaş ölkə hesab edirdi. Əslində bu sözdə belə idi. Torpaqlarımızın 30 illik işğalı zamanı İran hər zaman Ermənistana hər cür yardım edirdi. İran bu gün Qarabağda İslam dəyərlərini məhv edən, İslam məscidlərini təhqir edən Ermənistanı özünə dost dövlət, qardaş millət hesab edir. Bu gün İranda mollalarla yanaşı, dövlət rəsmiləri tərəfindən də Azərbaycana təhdidlər başlanmışdır. Ölkə başçımızın da qeyd etdiyi kimi, heç kəs Azərbaycanın daxili işlərinə qarışa bilməz. Azərbaycan hər zaman olduğu kimi bu gün də müstəqil siyasət yürüdür. Heç kəs Azərbaycanın apardığı siyasətə müdaxilə edə bilməz və Azərbaycan da başqa döblətin daxili işlərinə qarışmır. Azərbaycan bütün dövlətlərin ərazi bütövlüyünə və suverenliyinə hörmətlə yanaşır.\nZaman-zaman bir sıra dövlətlər Azərbaycana torpaqlarımızın itirilməsi ilə barışmağı tövsiyə edirdilər. Onlar müharibəni uduzduğumuzu, əgər müharibə edəriksə, əlavə ərazilər itirəcəyimiz barədə fikirlər səsləndirirdilər. Müzəffər Ali Baş Komandan cənab İlham Əliyevin qətiyyəti, güclü iradəsi, Azərbaycan xalqının qəhrəmanlığı bu işğala son qoydu. Həm hərbi, həm də siyasi yolla torpaqlarımızı azad etdik. Bu gün bölgədə sabitliyin qorunub saxlanılmasında Türkiyə və Rusiyanın çox böyük rolu var. Ermənistan da gec tez bu formata qoşulacaq. Ermənistanın gələcəkdə bir dövlət kimi formalaşması onun bu formata qoşulmasından keçir.\nAzərbaycan və Ermənistan arasında danışıqların başlanması yönümündə də müəyyən addımlar atılmaqdadır, artıq danışıqların gündəliyi müzakirə olunur. Lakin elə qüvvələr var ki, bu barışığa mane olmağa çalışırlar. Onlar başa düşməlidirlər ki, Azərbaycan və Ermənistan arasında bu ədavət əbədi olmayacaq. Ermənistan da bu yeni reallığı qəbul edəcək.\nCənab İlham Əliyev görüşdə qürurverici bir mesaj da verdi, qeyd etdi ki, 5 il ərzində elə bir yeni Azərbaycan, yeni Qarabağ, yeni Zəngəzur quracayıq ki, bütün dünya bizə qibtə edəcək. Həqiqətən də bugünkü güclü Azərbaycan buna qadirdi. Azərbaycanın bugünkü güclü və qüdrətli dövlət olması ulu öndər Heydər Əliyevin adı ilə bağlıdır. 1993 cü ildə xalqın təkidli ilə ulu öndər hakimiyyətə gəlməsəydi, ölkəmizin gələcəyi sual altında qalardı. Azərbaycan dövlətinin təməli ümummilli lider Heydər Əliyev tərəfindən qoyuldu. Bu yol Azərbaycanı gözəl və firavan gələcəyə aparan yoldur. Prezident cənab İlham Əliyev bu siyasətin, bu yolun davamçısı və Azərbaycanın əbədi müstəqiliyinin qarantıdır. yap.org.az


Hirkan Milli Parkındakı yanğına daha bir helikopter cəlb edildi — Video+Yenilənib\nBu gün Lerik rayonunun Yuxarı Təngivan kəndi ilə sərhəddə, Hirkan Milli Parkının yüksək dağlıq ərazisində yanğın hadisəsi qeydə alınıb.\n“Qafqazinfo” xəbər verir ki, bu barədə , Ekologiya və Təbii Sərvətlər Nazirliyinin mətbuat katibi İradə İbrahimova bildirib.\nQeyd olunub ki, yanğının söndürülməsində əsasən əl əməyindən istifadə olunur: “Hazırda hadisə yerinə milli parkın, nazirliyin digər yerli qurumlarının və Fövqəladə Hallar Nazirliyinin Regional Dövlət Yanğından Mühafizə Xidmətinin əməkdaşları cəlb olunub.\nYanğın çətin relyefli dağlıq ərazidə olduğundan texnikanın əraziyə cəlb edilməsində çətinliklər yaranıb. Havaların isti və quraq keçməsi ilə əlaqədar ETSN bir daha əhalini təbiətdə olarkən odla ehtiyatlı davranmağa, yanğın təhlükəsizliyi qaydalarına riayət etməyə çağırır”.\nYanğınla bağlı Fövqəladə Hallar Nazirliyi də məlumat yayıb. Qeyd edilir ki, ilkin məlumata əsasən, mürəkkəb relyefli dağlıq ərazidə 1,5 ha sahədə quru ot, kol-kos və seyrək ağclıq yanır.\nBu barədə "Qafqazinfo"ya FHN-in mətbuat xidmətinin məlumat verilib.


İrqi tolerantlıq üzrə dünya xəritəsi [Foto]\nAzərbaycan Avropa ölkələri ilə eyni səviyyədə, pakistanlılar isə almanlar və hollandlardan daha tolerantdırlar\nDünyanın ən tolerant ölkələri hansılardır və ya ümumiyyətlə bunu necə ölçmək olar? Vaşinqton Post qəzeti Maks Fişerin müəllifi olduğu maraqlı məqalə və infoqrafika dərc edib. Məqalədə ölkələrin tolerantlıq dərəcələri yer alır. Ancaq infoqrafika Vaşinqton Posta deyil, isveçli iki iqtisadçıya məxsusdur. Nə üçün iqtisadçı?\nİsveçdən olan iki iqtisadçı bir neçə il əvvəl qərara gəlir ki, iqtisadi azadlıqların irqçiliyə təsirlərini müəyyən etsinlər. Sözsüz ki, onlar ölkələrdə iqtisadi azadlıqların səviyyəsini ölçməyin yollarını çox yaxşı bilirdilər, ancaq elə o qədər də irqi tolerantlığın ölçülməsindən xəbərsiz idilər. Onlara məlum olur ki, ümumiyyətlə dünyada indiyədək belə bir göstərici olmayıb. Bunu əsas götürərək iqtisadçılar Dünya Dəyərləri Sorğusu adlanan layihəyə başlayırlar. Araşdırmalar üçün 81 ölkədə keçirilən sorğu dünyada ölkələrin tolerantlığını göstərən ən yaxşı xəritələrdən birinə çevrilir. Onlar respondentlərə çox sadə bir sualla müraciət ediblər: "Qonşularınızın necə insan olmasını istəməzdiniz?". Cavablar arasında isə "məxsus olmadığım irqdən olan adamlar" variantı olub.\nİqtisadçılar sorğunun nəticələrinə əsasən qərara gəlib ki, iqtisadi azadlıqların irqi tolerantlıqla heç bir əlaqəsi yoxdur. Müəllif Maks Fişer isə sorğunu detallı araşdıraraq orada irqi tolerantlıq xəritəsi yaradıb. (Xəritəni tam görmək üçün üzərinə tıklayın.)\nXəritədə ən tünd mavi rəng ən tolerant, ən tünd qırmızı isə ən az tolerant ölkələrə işarə edir.\nMəlumatlara keçməmişdən əvvəl müəllif bildirir ki, bəziləri bu suala cavab verərkən yalan danışıb. Misal olaraq Maks Fişer deyir ki, nəticələrə görə isveçlilər finlərlə müqayisədə daha tolerantdırlar. "Bu mümkündür ki, bu iki qrupun tolerantlıq səviyyəsi eyni olsun, ancaq sorğuda finlər daha səmimi olublar" - deyə müəllif yazır. İkinci məsələ isə sorğunun bir neçə il ərzində keçirilməsi və bəzi məlumatların köhnə ola biləcəyidir. Müəllif yazır ki, bu rəqəmləri bugünkü reallıq deyil, statistika kimi qəbul edin.\nAnglo and Latın Amerikası ölkələri ən tolerantdır. Buraya Böyük Britaniya və keçmiş Anqlo koloniyalar (Kanada, ABŞ, Avstraliya və Yeni Zelandiya), daxildir. Hindistan və İordaniya isə ən az tolerant ölkə kimi xəritəyə düşüb. İordaniyada 51.4, hindistanlıların isə 43.5 faizi fərqli irqdən olan insanlarla qonşuluq etmək istəmədiyini bildirib.\nFransa Avropanın ən az tolerant ölkəsidir. Belaris və Latviya kimi keçmiş Sovet ölkəri Avropanın böyük bir hissəsindən daha tolerantdır. Bu baxımdan Azərbaycanı da Avropa ölkələri sırasına daxil etmək olar. Belə ki, Belarus və Latviyadan geri qalsa da, Azərbaycan təxminən Avropadakı ölkələrin irqi tolerantlığı ilə eyni səviyyədə gedir.\nMühacirət və milli kimliyin böyük və həssas məsələ olduğu Avropanın geniş bir hissəsində isə irqi tolerantlıq göstəriciləri dəyişkəndir. Fransa Avropanın ən az tolerant ölkəsidir. Belaris və Latviya kimi keçmiş Sovet ölkəri Avropanın böyük bir hissəsindən daha tolerantdır. Bu baxımdan Azərbaycanı da Avropa ölkələri sırasına daxil etmək olar. Belə ki, Belarus və Latviyadan geri qalsa da, Azərbaycan təxminən Avropadakı ölkələrin tolerantlığı ilə eyni səviyyədə gedir.\nİrqi tolerantlıq baxımından Yaxın Şərq o qədər də ümidverici görünmür. Məsələ xüsusilə Misir və Səudiyyə Ərəbistanında ciddi problem olaraq qalır.\nEtnik baxımdan zəngin olan Asiya ölkələrində də irqi tolerantlıq aşağı səviyyədədir. Bu mənada Çin və Qırğızıstandan onlardan daha yaxşı göstəriciyə malikdir. Eyni tendensiya Böyük Səhraaltı ölkələrə də şamil edilir.\nZəngin, yüksək təhsilli və sülhə meylli olmasına baxmayaraq Cənubi Koreya ən pis göstəriciyə malik ölkələrdən biridir. Koreyalıların 30 faizindən çoxu fərqli irqdən olan şəxslə qonşu olmaq istəmədiyini bildirib.\nTam əksi - dini və irqi zorakılıq cəngində olan və ciddi iqtisadi çətinliklərlə üzləşən Pakistanda isə respondentlərin yalnız 6.5 faizi qonşuluqda fərqli irqə üstünlük vermədiyini dilə gətirib. Bu isə o deməkdir ki, pakistanlılar hətta almanlar və hollandlardan da tolerantdır.


Solaxaylar haqqında bilmədiyiniz həqiqətlər » Qadin.Net ~ İlk milli qadın portalı... Azərbaycan xanımlarına...\nSolaxaylar haqqında bilmədiyiniz həqiqətlər\nSol əlini istifadə edənlər üçün indiyə qədər çox şey söylənib. Daha ağıllı olduqları, incəsənətə yaxınlıqları kimi bir çox şey. Bəs bunlar həqiqətdirmi?\nSizə indiyə kimi solaxaylar haqqında eşitmədiyiniz həqiqətləri təqdim edirk:\n- Dünyanın sadəcə 15%-i solaxaydır.\n- Sol əlini istifadə edən kişilərin sayı qadınların sayından iki dəfə çoxdur.\n- Sol əlini istifadə edənlərin mükəmməl musiqi duyumu və musiqi qabiliyyətləri var.\n- Qızıl medal qazanan boksçuların 40%-i solaxaydır.\n- Ana və atanın solaxay olması vəziyyətində doğacaq uşağında solaxay olma şansı 50%-dir.\n- Dişi pişiklər sağ əlindən istifadə edir, erkək pişiklər isə solaxaydılar.\n- Solaxaylar sağ əlini istifadə edənlərə görə daha yaxşı kompyuter istidə edirlər.\n- Sol əlini istifadə edənlər video oyunlarında daha müvəffəqiyyətli olurlar.\n- Gənc yaşda ana olanların uşaqlarının solaxay olma ehtimalı daha böyükdür.\n- Sol əlini istifadə edən gənclər, sağ əlini istifadə edənlərə görə 4-5 ay sonra yeniyetməliyə girirlər.\n- Solaxayların yalnızca 50%-i kompyuter siçanını sol əli ilə istifadə edirlər.\nHe men ve menim oglum solaxayiq bizde nesillikce beleyik anam boyuk qardasim tewekkur edirem melumat ucun haqimizda neler varmis neler bilmirdim


FHN-in hospitalında işçilərin maaşları verilmir? - » Gundeminfo.az\nFövqəladə Hallar Nazirliyi (FHN) Tibb Mərkəzinin koronaviruslu xəstələrin müalicəsi üçün nəzərdə tutulan Modul Tipli Hospitalının əməkdaşlarının əməkhaqlarını ala bilməməsi ilə bağlı məsələyə münasibət bildirib.\nFHN-dən bildirilib ki, paytaxtın Zığ qəsəbəsində yerləşən Modul Tipli Hospital ən müasir standartlara cavab verməklə koronavirus infeksiyasına yoluxmuş xəstələrin müalicəsində mühüm rolu var:\n“Təəssüflə qeyd etmək lazımdır ki, son günlər bəzi sosial şəbəkə səhifələri və kütləvi informasiya vasitələrində hospitalın fəaliyyəti ilə bağlı həqiqətə uyğun olmayan, böhtan xarakterli məlumatlar yayılmaqdadır.\nBelə ki, vaxtilə hospitalda çalışmış, müqavilə müddətinin bitməsi və ya işində yol verdiyi nöqsanlar səbəbindən vəzifəsindən kənarlaşdırılan bəzi şəxslər qanunsuz şəkildə işdən azad edildiklərini əsassız olaraq iddia etməklə, müəssisənin yüksək rəğbət qazanmış fəaliyyətinə kölgə salmağa çalışırlar. Əsasən də bu ilin yanvar ayı üzrə əməkhaqlarının gecikdirilməsini əsas gətirən bəzi işçilər bu məsələni başqa istiqamətə yönəltməyə və bununla da ictimai fikri çaşdırmağa cəhd göstərirlər.\nMəsələ ilə bağlı bildirirk ki, fəaliyyəti dövründə Fövqəladə Hallar Nazirliyinin Tibb Mərkəzinin koronaviruslu xəstələrin müalicəsi üçün nəzərdə tutulan Modul Tipli Hospitalında 2 500 nəfərdən çox tibb və qeyri-tibb personalı müqavilə əsasında fəaliyyət göstərib. Bu müddət ərzində işçi heyəti üçün bütün zəruri və lazımi şərait yaradılıb, onların qanunvericiliyə uyğun olaraq əmək müqaviləsində göstərilmiş tələbləri təmin olunub.\nHospitalda yanvar ayı üzrə əməkhaqlarının gecikməsi ilə bağlı vurğulayaq ki, qanunvericiliyə uyğun olaraq personalın əməkhaqqı müvafiq dövlət qurumlarında razılaşdırıldığından bu, bir qədər vaxt itkisinə səbəb olub.\n“Onu da qeyd edək ki, koronaviruslu xəstələrin müalicəsi ilə bağlı son aylar dövlətimiz tərəfindən həyata keçirilmiş kompleks tədbirlər nəticəsində vətəndaşlar arasında virusa yoluxma hallarında kəskin azalma müşahidə olunub. Hospitalda xəstə sayının azalması xidmət heyəti ilə qanunvericiliklə müəyyən olunmuş müqavilələrə xitam verilməsinə səbəb olub. Müqavilələrə xitam verilərkən əməkdaşların peşəkarlığı və nizam-intizamı nəzərə alınıb. Daha yüksək peşəkarlıq nümayiş etdirən əməkdaşlarla müqavilə müddəti yarımştat cədvəli əsasında uzadılıb.\nQeyd edək ki, Fövqəladə Hallar Nazirliyinin Tibb Mərkəzinin koronaviruslu xəstələrin müalicəsi üçün nəzərdə tutulan Modul Tipli Hospitalının bütün əməkdaşları qanunvericiliyin tələblərinə uyğun olaraq, sosial sığorta ilə təmin olunublar.\nBununla bağlı kütləvi informasiya vasitələri və sosial şəbəkə istifadəçilərinə bir daha müraciət edərək daxil olan məlumatları ictimailəşdirməzdən əvvəl nazirliklə dəqiqləşdirməyə və həqiqətə uyğun olmayan məlumatları yaymamağa çağırırıq”, - deyə nazirlikdən bildirilib.


11:15 12.04.2016 (Yenilənib 14:25 12.04.2016) Qısa URL\nYaxud mədəniyyətin turizmə və ingilis dili müəlliminin mədəniyyətə nə dəxli var?\nAzərbaycanda mədəniyyət sahəsi 90-cı illərin ard-arda baş verən qanlı hadisələrindən sonra tənəzzülə uğramağa başladı. Keyfiyyətli filmlər çəkilmədi, başı öz dərdinə qarışan xalq teatra getmədi, kinoteatrlar tamam unuduldu.\nAmma 2006-cı ildə Azərbaycan Respublikasının Mədəniyyət Nazirliyi və Azərbaycan Respublikasının Gənclər, İdman və Turizm Nazirliyi ləğv edilib, Azərbaycan Respublikasının Mədəniyyət və Turizm Nazirliyi yaradılanda bu tənəzzülə uğrama prosesi öz zirvəsinə çatdı. Hələ ki, bu nazirliyin başına mədəniyyət sahəsinə heç bir dəxli olmayan Əbülfəs Qarayev gətirildikdə, mədəniyyətin yenidən tərəqqiyə uğraması yalnız xəyala çevrildi.\nÜmumiyyətlə, mədəniyyət sahəsinin turizm sahəsi ilə birləşdirilməsinə nə gərək vardı, bilmirəm?! Görünür ki, mədəniyyət ayrılıqda elə də lazımlı sahə hesab olunmadı. Amma onu turizmlə birləşdirib varlığını göstərərək, yoxluğunu hiss etdirmək əzabvericidir. Ölkədə mədəniyyətin çöküşü və mədəniyyət adamlarının bərbad gün-güzəranı da burdan başladı.\nYaxşı yadımdadır ki, Maqbet Bünyadov Akademik Milli Dram Teatrının direktoru olanda xalq artisti Amaliya Pənahova belə bir söz demişdi: "O, sirk direktorudur. Bəlkə də sirkdən yaxşı anlayır. Amma teatra və teatr adamlarına rəhbər ola bilməz!" Elə buna görə də Maqbet Bünyadov öz vəzifəsindən azad ediləndə müsahibə verib demişdi ki: "Məni teatrdan alqışlarla yola saldılar!" Görün, teatrın kollektivi Maqbet Bünyadovun gedişinə nə qədər sevinmişdi!?\nBu misalı əbəs yerə çəkmədim. Bizim mədəniyyət nazirimiz Əbülfəs Qarayev də xarici dillər üzrə təhsil alıb və orta məktəbdə ingilis dili müəllimi işləyib. Mümkündür ki, nazirin bu təhsili və bu işi onun turizm sahəsində uğurlarına yol açsın. Amma mədəniyyət sahəsində nazirin bu peşəsi heç bir işə yaramazdı və yaramadı da!\nXarici dil müəllimi olan mədəniyyət nazirimizin öz ana dilini yaxşı bilmədiyi də hamıya məlumdur. Məsələn, 2013-cü ildə, Azərbaycan teatrının yaranmasının 140 illik yubileyində Əbülfəs Qarayev çıxış edirdi. Tədbir Akademik Milli Dram Teatrında keçirilirdi. Mədəniyyət naziri mədəniyyət ocağında və mədəniyyətimizin ən önəmli sütunu olan teatrın yaranmasının yubileyində sərbəst çıxış edə bilmədiyi üçün əlindəki kağızdan mətn oxuyurdu. Teatr haqqında iki cümlə qurub sərbəst çıxış edə bilməyən nazir teatra nə fayda verə bilər ki?\nMərhum xalq artisti İlhamə Quliyeva ilə vida mərasimində də İlhamə xanımı şəhid adlandırması hamının yadındadır yəqin. Bu hadisə də nazirin dilimizi yaxşı bilməməsinə görə baş vermişdi. Bəlkə də nazir İlhamə Quliyevanı mədəniyyət şəhidi, yəni, sənət fədaisi adlandırmaq istəyirmiş. Amma belə olan halda, yenə nazir səhv edirdi. Çünki zinət əşyalarına, bahalı paltarlara bürünmüş, istənilən telekanal rəhbərliyinə öz çıxışının uzadılması üçün əmr edə bilən, bütün sənət adamlarına kraliça kürsüsündən baxan mərhum primaddonamız sənət fədaisi ola bilməzdi.\nBu ölkənin sənət fədailəri evsiz-eşiksiz və kimsəsiz ölən Nuriyyə Əhmədova, uzun illər sağalması üçün imdad dilənib heç kəsdən mərhəmət görməyən Xanım Qafarova, teatr rəhbərliyinin haqsızlıqlarına dözməyib infarkt keçirən İlham Əsgərov və bu aqibəti yaşayan neçə-neçə aktyorlarımız, aktrisalarımızdır. Onlar nazir Əbülfəs Qarayevə dəfələrlə müraciət etdilər. Müraciət etdilər ki, onların maddi imkanlarını yaxşılaşdırsın, onları ədalətsiz rəhbərlərin əsarətində saxlamasın. Amma nazir onların köməyinə gəlmədi. Çünki bir ingilis dili müəllimi heç vaxt bir aktyoru, aktrisanı anlaya bilməzdi.\nBir məsələ var ki, Əbülfəs Qarayev Qara Qarayev kimi mədəniyyət nəhənginin qardaşı oğludur. Heç olmasa öz əmisinin əziz xatirəsi naminə mədəniyyətə qayğısı olaydı. Əfsus ki, olmadı!\nİndi mədəniyyətimizin tərəqqəsi üçün atılmalı olan ilk addım mədəniyyətin turizm sahəsindən ayrılması və onun rəhbərliyinə mədəniyyəti anlayan bir insanın gətirilməsidir. Bunun üçün kifayət qədər yaxşı namizədlər var və onlar ingilis dili müəllimlərinin içində yox, teatrlarımızda, kinolarımızdadır!\nQeyd: Müəllifin mövqeyi redaksiyanın mövqeyi ilə üst-üstə düşməyə bilər.\nAzərbaycanın mədəniyyət xadimlərinə fəxri adlar verilib\nAzərbaycan prezidenti mədəniyyət xadimlərinə fəxri adlar verib\nmədəniyyət, Əbülfəs Qarayev, teatr, turizm, müəllim


Kanalizasiyada qızıl-gümüş ehtiyatı tapıldı » Xəbəri bizdən alın !\nKanalizasiyada qızıl-gümüş ehtiyatı tapıldı\nMARAQLI, Dünya |\nİsveçrədə kanalizasiya tullantılarında 3,1 milyon dollar dəyərində qızıl və gümüş ehtiyatı tapılıb.\nResmixeber.az "Qaynarinfo"-ya istinadən xəbər verir ki, İsveçrə Federal Su Elmləri və Texnologiyası İnstitutunun kanalizasiyalarda 1 il ərzində apardığı araşdırma zamanı maraqlı nəticə ortaya çıxıb. Kanalizasiyadan 3 ton gümüş və 43 kq qızıl əldə edilib. Əldə edilən gümüş və qızıllardan qiymətli saatları bəzəmək üçün istifadə edildiyi təxmin edilir. Qızıl ehtiyatının böyük hissəsi Tikino bölgəsindən tapılıb.\nJura bölgəsində aparılan araşdırmaya rəhbərlik edən Bas Vriens bildirib ki, insanların əsəbləşərək üzük və ya zinət əşyalarını tualetə atması hekayələrini çox eşitmişik, lakin kanalizasiyalarda hansısa üzüyə rast gəlməmişik.


Xəbər 25/01/2022 23:28\nUkrayna Xorvatiya Prezidenti Zoran Milanoviçdən Ukraynanın NATO-ya üzvlüyü və Rusiya ilə sərhəddə yaranmış gərgin vəziyyətdə Ukraynaya yardımın məqsədəuyğun olmaması ilə bağlı bəyanatın açıq şəkildə təkzib edilməsini tələb edir.\nBu barədə Ukrayna Xarici İşlər Nazirliyinin yaydığı bəyanatda yer alıb.\n“Xorvatiyanın Ukraynadakı səfiri Anitsa Jamiç Xarici İşlər Nazirliyinə dəvət edilib və Xorvatiya Prezidenti Zoran Milanoviçin Ukrayna dövlətinə ünvanladığı bugünkü bəyanatlarının qətiyyən qəbuledilməzliyi ilə bağlı mövqe onun diqqətinə çatdırılıb. Ukrayna Xorvatiya Prezidentindən bu bəyanatların açıq şəkildə təkzib edilməsini, eləcə də gələcəkdə təkrarlanmamasını tələb edir”, – bəyanatda deyilir.\nAçar sözlər:Rusiya, Ukrayna, Xorvatiya\nErmənistanın Baş naziri Nikol Paşinyan sərhəd üzrə komissiya ilə bağlı qərar imzalayıb. Qərara əsasən komissiyaya…